Luigi Comencini - Wikipedia, entziklopedia askea.\nLuigi Comencini (Salò, Italia, 1916ko ekainaren 8a - Erroma, Italia, 2007ko apirilaren 6a) zinemagilea izan zen.\nSalò, 1916ko ekainaren 8a\nItaliako Erresuma (1916ko ekainaren 8a - 1946ko ekainaren 18a)\nItalia (1946ko ekainaren 18a - 2007ko apirilaren 6a)\nErroma, 2007ko apirilaren 6a (90 urte)\nPaola Comencini (en)\nGiulio Manfredonia ()\nCarlo Calenda (en) ()\nBigarren Mundu Gerra amaitu eta berehala (1946) egin zuen lehen film luzea, Haurrak hirian, bonbek suntsitutako hirigune batean haur-talde batek sortzen duen bere kasako munduaren inguruan. Film horren arrakastaren ondoren napolitar komediaan ahalegindu zen Capriko enperadorea, 1950, baina benetako arrakasta Ogia, maitasuna eta fantasia (1953) filmak ekarri zion; Gina Lollobrigidak eta Vittorio de Sicak 1950eko hamarkadako Italiako komediarik ospetsuena egin zuten pelikula horretan. Jarraipenik ere izan zuen: Ogia, maitasuna eta jelosia (1954), protagonista berekin. Erromako ederra (1955) egin zuen segidan, pikaro giroko satira.\nKomediarekin batera, haurren eta gaztetxoen mundua, eta horien eta helduen arteko harremanak izan ziren bere zinemaren beste ardatz nagusia. Horren adibide dira Heidi eta Ulertu gabea (1966), Denak etxera (1962) eta Pinotxo (1972). Aipagarriak ditu Giacomo Casanova veneziarraren haurtzaroa, bokazioa eta lehenbiziko esperientziak (1969), Lo scopone scientifico (1972) eta Istorioa (1986) filmak ere.


Pertsona zaurgarrienak #EzinDiraEtxeanGelditu\nIrungo Harrera Sarea.- Nahiz eta gure ekimen nagusiak eten beharra izan, IHSk lanean jarraitzen du pertsona guztiek eskubide berdinak izan ditzaten. Bestalde, bihar Arrazakeriaren Nazioarteko eguna ospatzera deitzen ditugu herritarrak.\nGehiago irakurriPertsona zaurgarrienak #EzinDiraEtxeanGelditu -ri buruz\nIrungo Harrera Sareak jarduera bertan behera utzi du, besterik jakinarazi arte\nZKA argitaratua 17 / Mar / 2020\nKonfinamendua dela eta IHSek zuzenean migranteei ematen dien sostengu lanak bertan behera utziko ditu momentuz. Hala ere eta ahal dugun neurrian, lanean jarraituko dugu.\nGehiago irakurriIrungo Harrera Sareak jarduera bertan behera utzi du, besterik jakinarazi arte -ri buruz\nLarunbata, Martxoa 7, 2020 - 12:00\nGehiago irakurriProtesta pertsonen aldeko eta Giza Eskubideen Auzitegiaren epaia eta Frontexaren aurka mugan -ri buruz\nLarunbat honetan, otsailaren 22an, kontzentrazioa eta ekintza mugan, blokeoaren eta pertsonei ukatutako eskubideen aurkako\nZKA argitaratua 21 / Ots / 2020\nLarunbata, Otsaila 22, 2020 - 14:00\nDatorren larunbatean mugaren bi aldeetako hainbat elkartek elkarretaratzea-ekintza deitu dute azken asteetan mugetan emaniko neurriak salatzeko.\nGehiago irakurriLarunbat honetan, otsailaren 22an, kontzentrazioa eta ekintza mugan, blokeoaren eta pertsonei ukatutako eskubideen aurkako -ri buruz\nIrungo Harrera Sareak gertaera bat salatu du Almeriatik Donostira etorritako autobus batean, bi pertsona Etxegaraten utzita\nZKA argitaratua 29 / Uzt / 2019\nHarrera Sareak sare sozialetan emandako ohar laburra erreproduzitu dugu: gidari batek Etxegaraten utzi zituen bi pertsona Almeriatik Donostiarantz zihoala.\nGehiago irakurriIrungo Harrera Sareak gertaera bat salatu du Almeriatik Donostira etorritako autobus batean, bi pertsona Etxegaraten utzita -ri buruz\nLarunbat honetan, gosari berri bat, Irungo Herrera Sarearen borrokaren hasieraz oroituz\nZKA argitaratua 25 / Uzt / 2019\nDatorren uztailaren 27an, larunbata urte bete egingo du kalera atera eta gure herrira transito egoera iristen ari ziren pertsonekiko erakundeek erakusten zuten utzikeria salatu genuela.\nUrte bete beranduago kalean jarraitzen dugu.\nHorregatik, berriz ere, geure ibilera hasi genueneko harrera duin baten aldeko eskubideak alderrikatu nahi ditugu. Beste behin ere, larunbat honetan, uztailaren 27an, 11:00an gosari-hamaoketako solidario bat egingo dugu.\nEkarrin eta elkarbanatu zure hamaiketakoa.\nGehiago irakurriLarunbat honetan, gosari berri bat, Irungo Herrera Sarearen borrokaren hasieraz oroituz -ri buruz


mañarialkarregaz » Diagnostiko tailerra, lehen harria ipini da.\nPosted: octubre 7th, 2013 ˑ Filled under: Parte-hartzea ˑ Iritzirik gabe\n28 lagun elkartu ginen diagnostikorako lehen tailerrean. Gaijartzaileen antzera, hiru hipotesi luzatu genizkien. Mañariara datorren familia, “Perttu” turista finlandiarra, eta zientzia fikziozko film horietan bezala, gasolio gabeko etorkizun berri bat. Egoera hauek aitzaki bezala harturik, herriak zer nolako abantailak dituen bota dugu eta zeintzuk kasuan kasuzko desabantailak. Zer aldeko eta zer kontran, kontran dauden askok aldeko ere jar ditzakegula ikusi dugularik. Taldeak berregin ziren, elkarrizketak gurutzatu, ideiak kontrastatu. Mahai gainean da beraz, lehen diagnostikoko ideia oldea eta hau izango da datorren tailerretarako oinarria. Lehen harria ipini da.


KAZETA Kultura | eu - 44\nIurre BIDEGAIN|2015/10/08 10:40|0 iruzkin | Eguneratua:\n2Zio: "Disko berrian barnera urrats bat egin dugu; taldearen progresioa da"\nIurre BIDEGAIN|2015/10/02 07:55|0 iruzkin Eguneratua:\n2Zio rap taldea itzuli da "Bideak" disko berria aurkezteko. Ekoizpen berri hau "lehen diskotik garapena" dela esplikatu du abeslaria den Odei Barrosok. Egunerokotasunaren aldarrikapenak beti presente dira kide bakoitzaren barnetik idatzitako letra berri horietan. Taldeak, urriaren 2an Donibane Ziburuko Gaztetxean antolatutako gaualdian disko berria aurkeztuko du.\n"Loreak" filma Oscarretan lehiatzeko hautatu dute\nKazeta|2015/09/29 15:25|0 iruzkin Eguneratua:\nJose Mari Goenagak eta Jon Garañok zuzendu duten "Loreak" filma Oscarretarako hautagaia izanen da. Ingelesez besteko hizkuntza batean egindako filmen atalean, Estatu espainiarra ordezkatuko du.\n«Sparrows»-ek Urrezko Maskorra; «Amama»-k Irizar Saria soilik\nRunar Runarssonen «Sparrows» lanak irabazi zuen atzo Zinemaldiko sari nagusia, Urrezko Maskorra, faborito guztien artetik at egon arren. Ricardo Darinek eta Javier Camarak «ex aequo» eraman zuten Zilarrezko Maskorra eta emakumeetan Yordanka Ariosarentzat izan zen. «Amama»-k Irizar Saria jaso bazuen ere, gehiago merezi izan zuen.\n«Zesta-punta Euskal Herrian sortu zenez, hemen berpiztu daiteke»\nZinemira sailaren barnean eskainiko dute «Jai alai blues» (Principe zinema aretoetan, gaur, bihar eta etzi), zesta-puntaren garairik gozoenak gogoratzen dituen dokumentala. Garai batean distiratsua izan zen kirol hura gainbeheran dago orain, blues musikaren doinu tristeekin dantzan.\nAriane KAMIO|2015/09/21 17:00|0 iruzkin Eguneratua:\n"Zineman begirada oso garrantzitsua da"\nAriane KAMIO|2015/09/21 10:55|0 iruzkin Eguneratua:\nAsier Altunaren "Amama" filma Donostiako Zinemaldian estreinatu zen irailaren 20ean. Atmosferak eta oroitzapenak erabiltzen dituen ekoizpenak, baserriko munduan kokatuz belaunaldien arteko lotura islatzen du.\nKazeta|2015/09/17 15:25|0 iruzkin Eguneratua:\nOrria 44/ 56


Urte amaierako ezkila-hotsa - Ereiten\ndugu Abenduaren 31, gainean urtearen amaiera. Egun horretako azken\nminutu eta segundoak noiz iritsiko zain egoten gara urte zaharrari agur\nesan eta berriari ongietorria emateko. Gauerdian, elizako ezkilek 12\naldiz dilin-dalan jotzen dituztenean da unea.\nordea, urte osoan entzuten dugu. Denbora zehaztu eta aditzera ematen\ndu. Bizi erritmoa markatzen du gailu hauen soinuak. Horri jarraiki ekin\ndiogu Zumaiako Udal Artxiboan guretzat aurtengo azken idatzia izango\ndilin-dalan hotsak 1770. urtera garamatza. Zumaiako kanpandorrearen\negoera nahikoa tamalgarria zen une hartan. Hori zela eta, mugakide zuen\nDebari, kanpandorrea eta teilatua osatzeko beharrezko materialak\nprestazio komunetik bidaltzeko eskaera luzatu zion. Lanek aurrera\njarraitu zuten eta lau urte geroago, 1774ko urtarrilean, parrokian\nzegoen eta “Santiago” izenez ezagutzen zen ezkila saltzeko batzorde bat\nsortu zen. Dirudienez, nahikoa kanpai bazen herrian eta hau sobra\nzegoen. Modu horretara salmenta bidez diru apur bat ateratzea erabaki\nzuten. Hauxe da Zumaiako parrokiko ezkilei buruzko lehen berri zuzena.\nIzan ere, aitortu beharrean gara, parrokiko ezkila-hotsei dokumentazioan\njarraitzea ez da batere erraza izan. Gezurra dirudien arren, mendetako\nisiluneak topatu ditugu. 1844koa dugu hurrengo aipamena. Urte horretako\nuztailaren 21ean, San Telmo baselizako kanpaia parrokiara lekualdatzeko\nadostasuna jaso zen.\naipamenak laburrak baina adierazgarriak dira. Alde batetik, ezkila\nbakoitza izendatu egiten zutela ematen zaigu aditzera. Beste aldetik,\nezkila hauek berrerabili edota birziklatu egiten zirela. Nahiko ohikoa\nizaten zen ezkila zaharra edo matxuratua kanpaigile-maisuari bidali eta\nhura urtuaz berri bat egiteko eskaera egitea. Aintzat hartu beharra dago\ngarai haietan metalak izan zezakeen balioa eta kanpai berri bat\negitearen kostua ez zirela nolanahikoak izango.\nmendearen hasierara egin behar dugu salto ezkila-hots ozenak berriz\nentzuteko. 1914an jasota dago Zumaiako parrokoak eskerrak ematen\ndizkiola Udalbatzari ezkila berri bat edo bi erosteko diru-bilketari 100\npezetarekin hasiera emateagatik. Hori horrela, agerikoa da Zumaiako\nparrokia ezkila berrien beharrean aurkitzen zela. Hala ere, ez da\nharritzekoa, dokumentazioak gezurrik esaten ez badu behintzat, eta\nbertako isiluneak aintzat hartzen baditugu, parrokiko ezkilek mendeetan\nmakina bat dilin-dalan emanak izango ziren eta!\natzean eta ezkila-hotsak aurrean. Urte amaiera eta urte hasiera.\nMitologia erromatarreko Jano jainkoaren gisan. Urte amaierak etorkizuna\nbaikortasunez begiratzeko uneak biltzen dituela esan dezakegu. Guk ere\nhorrela bukatu nahi dugu 2017a, urte berrian tarte hau zuekin\npartekatzen jarraituko dugula eta bertan topo egingo dugula pentsatuz.\nZumaiako Udal Artxiboan muturra sartuta, gai berrien ezkila-hotsen\natzetik topatuko gaituzue datorren urtean ere.


Bandera gorriak gaur hiru hondartzetan, uraren kalitate txarragatik | Euskal Herria | Naiz\nBandera gorriak gaur hiru hondartzetan, uraren kalitate txarragatik\nZumaiako Santiago, Getariako Gaztetape eta Mutrikuko Saturraran hondartzak itxita daude gaur, bandera gorria ezarrita, uraren kalitatea txarra delako. Arabako Omecillo ibaian, bestalde, ikerketa zabaldu dute.\nGipuzkoako hiru hondartzatan bainua hartzea debekatu dute astearte honetan, abuztuaren 13an, eta ondorioz bandera gorria daukate, urak duen kalitate txarragatik. Hainbat erakundek jakitera eman dutenez, kaltetutako hondartzak Zumaiako Santiago, Getariako Gaztetape eta Mutrikuko Saturraran dira.\nZumaiako Udaletik adierazi dutenez, Santiago hondartzaren kasuan, Gasteizko Jaurlaritzako Osasun Sailak egindako analisiek adierazten kutsadura muga gainditu duela uraren egoerak eta segurtasun neurri gisa bandera gorria ezarri dute hondartzan.\nGipuzkoako Gurutze Gorriak, bere aldetik, Getariako Gaztetape hondartza uraren kalitate txarragatik bainura itxita dagoela azaldu du; Foru Aldundiak, berriz, Mutrikuko Saturraran hondartzan ere bandera gorria jarri duela adierazi du.\nBestalde, Zadorra Bizirik elkartearen salaketa publikoaren ondoren jakin da URA ajentziak ikerketa egiteari ekin diola Omecillo ibaian, Bergodan hain zuzen ere, abuztuaren 4ean eta 5ean agertzen zuen zikinkeria zerk eragin zuen jakiteko.\nURAk esan duenez, hasierako azterketa baten ezin izan zen arrazoia aurkitu eta astelehen honetan berriro han lanean egon dira teknikoak, isuriren bat gertatu ote den egiaztatzeko asmoz.\nKasu hauetan, ahalik eta lasterren 112 zenbakira deitzeko beharra nabarmendu du ajentziak, isuri horiei aurre egin eta errudunak identifikatzeko guztiz premiazkoa baita.


Zergatik izan behar du literaturak doan? — Eibar.ORG | Eibarko peoria\nHemen zaude: Hasiera / Blogak / Amatiño / Zergatik izan behar du literaturak doan?\nZergatik izan behar du literaturak doan?\nAmatiño 2009/09/27 18:09\nNik neuk ez dakit zergatik poetak eta kantariak pentsalari diren eta geologoak zein sukaldariak, ostera, ez. Oraindik ere jende askok uste du intelektuala izateko letretakoa izan behar dela. Baina hau ez da behar bada harrigarriena. Txundigarriena da edozein ingeniari jakintsuk pentsatzen duela hogei lerro kaskarreko zutabetxoa idazteko gauza den kazetaria edo idazlea bera baino intelektualagoa dela. Horrek ez du beti horrela izan beharrik eta gainera, gehienetan, ez da izaten.\nJavier Reverte tipo serioa iruditzen zait. Esan nahi dut, ezagutzen ez dudan arren, serioak iruditu izan zaizkidala beti bere kronikak, nobelak eta bidai-liburuak. Eta baita, jakina, bere irizpideak ere. Hala ere, El País egunkarian idatzitako ¿Por qué debe ser gratis la literatura? artikuluari arin samarra deritzat. Ni erabat bat etorri ez arren, ulertzen dut idazleak kexu izana literaturak gizartean duen balio urriaz baina, edozein modutan, ez dut uste Javier Revertek oraingoan asmatu duenik. Ez dut esango arrazoirik ez duenik, arrazoirik izanez gero ere defentsa txarra egin duela baizik.\nBatetik, Revertek pasadizoan besterik aditzera eman arren, ez dut inondik ere sinesten artistak eta letretakoak direnik intelektualik bakarrak. Eta, behar bada, ez dihardu egokiegi honelakorik dioenean:\nBestetik, nik esan esango nuke hezkuntza doako den (edo izan beharko lukeen) artean, kulturak edo kulturatzat jotzen ditugun adierazpenek ez dutela izan beharrik eta, gainera, ez direla. Nik behintzat literatura –antzerkia, zinea, musika, kontzertuak, pintura, museoak, egunkariak edo aldizkariak bezalaxe— ordaindu behar izaten dut. Eta ordaintzen ez ditudan erakusketak, liburutegiak eta telebistak zergen bitartez ordainarazten dizkidate, neronek kontsumitzen ote ditudan galdetu beharrik gabe. Ez, ez dut uste kultura doakoa denik, ezta literatura ere, eta ez zait iruditzen, gainera, izan beharko luketenik ere.\nBeste kontu bat da eskari-eskaintzaren plazan kultura eta literatura (edota kazetaritza, jakina) zenbaitek nahi baino merkeagoa izana. Baina honek soluzio txarra du, lar eskaintzako edo eskari urriko ekoizpenek ezer gutxi balio baitute. Lehen, orain eta gero. Seguru asko eskaria ez da gauzen balioa erabakitzeko neurririk bidezkoena baina… ba al da besterik?\nZenbait kultura-aitzakiatan ez da txoriburu samarrik apopilo falta. Esaterako, orain hurrengo, Bernardo Atxaga eta Daniel Innerarity bikotearen hitzaldi bateratuan izandako lagunarekin kalean tope egin eta, harroxko antzera, bota zidan: Ez zintudan atzo Atxaga eta Innerarityren hitzaldian ikusi. Eta baita nik ere bat-batean, gezurretan, erantzun: Ezta nik ere zu herenegun energiaz izandakoan…. Eta bera, zer esan jakinezta, aho zabalik, ziurrenik “ez da berdina” pentsatzen. Hainbaten lagun hurkoa kontrolatzeko tentaldiaz gain, aski jendek esan beharrik gabekotzat jotzen du literatura energia baino garrantzitsuagoa dela. Ez dut ezetzik esango baina… zergatik?\nBeste behin, denok ezagutzen dugun euskal aktorea kexu azaldu zen egunkarian egindako elkarrizketan nik inoiz gutxitan ikusi izan dut politikorik antzerki-saioetan salatuz. Segurutik arrazoi osoa zuen. Baina, ezta nik ere aktore askorik hitzaldi politikoetan… eta? Bai, badakit euskal politika aspergarria dena. Baina nork esan du euskal antzerkigintza entretenigarria denik?


Zer da normaltasunerako bidean joatea ahaldun nagusiarentzat? - - Alea.eus\nZer da normaltasunerako bidean joatea ahaldun nagusiarentzat?\nBabestu Araba - Arabako egoiliarren senideak 2021-10-06 17:42\nBabestu Arabak joan den maiatzean eginiko elkarretaratzea. / Alea\n"Egoitza gehienetan ez zaigu esaten covid-a prebenitzeko protokoloa zein den, menua zein den, zein den oheratzeko eta jaikitzeko ordua, jarduerak egiten diren ala ez...".\nMingarria da egoitzen errealitatea ezagutzea eta atzo ahaldun nagusiak egin zituenak bezalako adierazpenak entzutea.\nNortexpres.com webgunean argitaratutakoaren arabera, ahaldun nagusiak iragarri du egoitzetako protokolo berriak bat etorriko direla gizarte osoarentzat hartzen diren erabakiekin. "Bizitzaren esparru guztietan normaltasuna berreskuratuz gero, egoitzetan ere normaltasun horretarantz joko dugu". Benetan, familia askorentzat, informazio hau irakurtzea eta "zenbat zinismo" pentsatzea, dena bat da.\nAzken Foru Aginduan esaten zen irteerak egunero egin ahalko zirela. Argi dago paperak dena jasaten duela, baina egoitzetako errealitatea beste bat da. Egoitza askotan irteerak ez dira egunerokoak, zuzendaritzek hala erabakitzen dutelako, ezta bisitak ere. Diputatuak badaki hori, duela gutxi Aldundiak egoitza batean esku hartu behar izan duelako, egunero irteteko eskubidea ukatzen zutelako. Senideen salaketen ondoren egin zuen, eta salaketa jarri dutenek mehatxuak jasan dituzte.\nEgoera hori egoitza askotan gertatzen da oraindik ere. Egoitza askotan senideek debekatuta daukate sartzea. Oraindik ez dugu informaziorik, familiei ez baitzaigu esaten egoitza gehienetan covid-a prebenitzeko protokoloa zein den, menua zein den, zein den oheratzeko eta jaikitzeko ordua, jarduerak egiten diren ala ez. Gure senideak bisitatzeko edo kalera ateratzeko, aldez aurretik hitzordua eskatu behar dugu, egoitzak erabakitzen duen ordutegian eta ordu tarteetan. Kartzelako sistema bera da.\nHau normaltasunerantz joatea bada, zerbait ez dator bat diputatu jauna. Gaur egun egoitzetan ez dira ari inolako normaltasunerantz abiatzen, eta berak badaki, baita Gizarte Ongizateko diputatu Sola jaunak ere. Eta ez badaki, are larriagoa izango litzatekeena, egoitzetako eguneroko bizitzaren inolako jarraipenik edo kontrolik egiten ez duelako da, gaizki deituriko ikuskapenak besterik ez dituztelako egiten. Izan ere, aurretiko hitzordua duen ikuskapena ez da ikuskapena, hitzartutako bisita baizik.\nEgoitzetako erabiltzaileak herritarrak dira, gainerakoak bezala, eta horregatik, eskubide berberak izan behar dituzte. Bada garaia eskubide horiek berreskuratu ditzaten eta zaintza kalitate onekoa izan dadin, duela gutxi argitaratu den bezala, momentuz ez baita horrela. Gipuzkoan salatutakoa, zoritxarrez, ez da salbuespena, Araban ere gertatzen dira horrelakoak. Eta hori gutxi balitz, Lehendakariak, larrialdi-egoera amaitutzat emateko agerraldian, ez ditu egoitzak aipatu, ez gaztelaniaz, ez euskaraz aritu denean. Lehendakari jauna, diputatu nagusi jauna, Gizarte Politikako diputatu jauna, normaltasunerantz joateak esan nahi du neurri berdinak ezartzea herritar guztiei, auzo aberats batean bizi direnei, auzo pobre batean bizi direnei edo egoitza batean bizi direnei.


65 enpresa handi startup disruptiboen bila BIND 4.0ren 6. edizioan — TUlankide MONDRAGON\nBerrikuntza irekiko plataforma, BIND 4.0, seigarren edizioan murgildu da egin den urteko “Open Innovation Showcase: The Best of BIND 4.0” ekitaldiarekin. Bertan bosgarren edizioan garatutako 30 proiektu teknologikoak aurkeztu dira, partner diren startupekin eta enpresa laguntzaileekin. Ekitaldia modu telematikoan egin da eta 500 parte-hartzailetik gora izan ditu, eta parte-hartzaileetako bat Arantxa Tapia, Eusko Jaurlaritzako Ekonomiaren Garapen, Jasangarritasun eta Ingurumeneko sailburua izan da.\nIzan ere, BIND 4.0k urtero bilatzen ditu startup teknologiko berritzaileenak, nazioartean erreferentzia diren 65 enpresa laguntzaile handiren bidez proiektu disruptibo berriak sortu ahal izateko.\nSeigarren edizio honek industria adimendunaren, energia garbi eta jasangarriaren, elikaduraren eta osasunaren arloko hautagaitzak hartuko ditu irailaren 10era arte.\nPrograma 2022ko urtarrilean hasiko da, eta eredu misto baten bidez gauzatuko da, online eta presentzial.


Zein da gaiztoa? – El arca de no sé\nZer erantzun ez zekitela geratu ziren. Eta berriz itaundu ziotenean ez zuen dudarik egin: «Ea hauetatik zein den animalia gaiztoa?!» erantzun zuen ozenago oraindik.\nNire alabatxoa izan zen, duela aste bi inguru, jaiotzei buruzko erakusketa bat ikusten geundela. Aurrean, Erdi Aroko jaiotza baten erreprodukzio artistiko bat genuen, mandoaren eta idiaren buruak ageri-agerian.\nAzalpenak ematen ari zen Xabier Santxotena eta gurekin zeuden gainerako bisitariak, kanpotarrak, harrituta geratu ziren ez zutelako galdera “ezegoki” haren zergatia ulertzen. Eta, lotsagorritu samar, taldean aurreratu nintzen eta, atzamar akusatzailea ateraz irudiko abere baten aurpegia seinalatu nuen: «Hauxe da gaiztoa: mando bihurria…». Ustekabean, saltsa ederrean sarturik nengoen eta ordurako ez zegoen atzera egiterik.\nJarraian eta arineketan –bisitaren erritmoa ez oztopatzeko– azaldu nien guztiei seguruenik bere amamak –nire amak– kontatuko ziola umeari, beti atso-ipuinekin dabilelako, esamesaka: mandoa gaizki portatu zen jaungoikoarekin eta horregatik zigortua bizi da, kumeak eduki ezinean. Nire inguruan, sinesmen eta kondaira horiek ezagun samarrak dira, arruntak, baina ez seguruenik hiritarrentzat. Horregatik kontatuko dizuet, denboraren poderioak ahanztura kolektiboan barreiatu baino lehen.\nDakizuenez, mandoak astarren [asto ar] eta behorren arteko kumeak dira: zaldi eta astemeen artekoak ere badira baina ez ditugu hain arruntak. Eta naturaren kontrako gurutzatzea izateagatik –espezie ezberdin bi– normalean antzuak izaten dira eta ezin dute ondorengorik izan.\nArrazoia kromosoma kopuruetan dago (behorrek 64 eta astoek 62) baina herri-kulturak beste azalpen bat bilatu zion, erlijioari lotua noski, ahalik eta sinesgarritasun gehien emateko, ahalik eta zalantza gutxien pizteko. Nire amak oraindik hala dela sutsuki defendatzen du. Agian egoskorkeria horretarako arrazoi bakarra da ez diola muzin egin nahi iraganari, ez duela ume garai goxoetan ikasitakoa betiko atzean utzi nahi. Susmatuko duelako horri uko egiten dionean bere zikloa itxita egongo dela… Neuk ere, horrela segitzea nahiago dut.\nEdonola, honela kontatu digu hamaika mila bider: Jesus, Betleemgo estalpe edo harpe batean jaio zen eta, negua zenez, hotzak jota zegoen. Sehaska, bertan gerizaturik zeuden animalientzako ganbela batean egin zuten nola edo hala Mariak eta Josek.\nBertako animaliek antzematean, aurrean zutena pertsona ez ezik jaungoikoa ere bazela, beroa ematera eta gurtzera hurbildu zitzaizkion.\nMandoa eta idia ziren. Eta idiak, prestutasun eta noblezia osoarekin, bere hatsaz berotu zuen umea. Eta irri egin zion, eskerturik: nahikoa idi guztiak betiko bedeinkatzeko. Mandoa, ordea, maltzurkiago jokatu zuen eta, aurrean janaria izanda ezin izan zion tentazioari eutsi eta umearen ohea ziren lasto batzuk jan zituen. Eta horregatik, babes hori kenduta, umea hoztu zen. Jaungoikoak mandoaren portaera gaitzesgarria ikusi zuela hura zigortzea erabaki zuen eta «animalia madarikatua izango zara eta zuk eta zure ondorengoek ez duzue kumerik izango» esan ei zion. Hitz zehatz horiekin kontatzen du nire amak: halaxe esan omen zion Jaungoikoak, hitz bat bera ere aldatu barik… Eta hor hartu zuten patua: geroztik eta madarikazio horren ondorioz, antzuak dira mandoak.\nLuze hitz egin genezake kontu honetaz baina lehenik eta behin argitu behar da Biblian ez direla inon ere aipatzen mando eta idia Jesusen ondoan. Geroago txertatutako zerbait da, beraz. Kristauen aita-santuak ere hala zela aitortu zuen duela gutxi eta sekulako matxinada egon zen bere mendekoen artean: fededunek kondaira nahiago zuten errealitatea baino. Nola izango zen, bada, erlijiodunak baldin badira!! Baina itzul gaitezen galdutako bidera.\nHistorian atzera eginda, ohartuko gara lehenbiziko jaiotzen irudikapenetan idia eta astoa presente daudela, marraztuta. Eta hainbat tokitan oraindik uste izaten da astoa zela Jesukristorekin zegoen animalia eta ez mandoa. Hau guztia, testamentu zaharreko Isaias profetaren hitz batzuekin lotzen delako: «Ezagutzen du idiak bere jabea eta astoak bere jabearen ganbela; baina Israelek ez du ulertzen: nire herriak ez du adimenik». Baina askoz zaharragoa da Jesusen jaiotza (Testamentu berria) baino.\nBeste batzuek gizarterako animalia eredugarri bezala interpretatu dituzte: mandoa –oraingoa bai, mandoa eta ez astoa– eta idia dira gizakiok gaizkien tratatzen ditugun animaliak eta bizitzan pairatu besterik ez dute egiten, batere plazer unerik gozatu gabe. Baina gero jaungoikoak sarituko zituen, hautatu zituelako munduko gainerako animalien artetik bere etorreraren lekukoak izateko, Betleemgo estalpean. Eta horrek irakaspena dakar: gizakiok apalki jasan behar ditugula bizitzako oinazeak, amaieran jaungoikoak eskertuko digulako eta bere ondoan edukiko gaituelako. Boteretsuak jasan eta iraultzarik ez, beraz.\nAmaitzeko, hona nire interpretazioa. Jaiotzak, ezagun den moduan, 1200. urteaz geroztik hasi ziren egiten, San Frantzisko Asiskoaren ekimenez. Eta berehala hedatu ziren mundu osotik. Erdi Aroko mende haietan bereziki obsesionaturik zegoen Eliza haragizko bekatuekin. Eta sexuarekin edo okelarekin berarekin –sexurako eragilea zelako– zerikusia zuen guztia debekatzen edo ezabatzen zuten. Garai haietan, Gabonetako janarian ere aplikatzen zen eta ezin zitekeen animalia-haragirik jan, ezta arrainena ere, sexuaren bekatura bideratzen gintuelako. Sexua, haragia… deabruak galbidean barrena gu eramateko amarruak zirelako.\nHorrexegatik, Gabonak, purutasun gehienaz inguratu behar zen unea zen. Eta ideia hori islatu nahi izan zen jaiotzetan, sortu ziren garaiari dagokion bezala. Orduan, animalia asexuatu bi jarri ziren, bata zikiratua eta bestea antzua. Tentaziorako zirrikiturik gabe, unibertsoko piztia eta etxabere guztien artetik, bekatutik urrunen zeuden animaliak.\nEta zergatik bata bedeinkatua eta bestea madarikatua? Lehena gure kulturaren abere totemikoa izan delako: gogora dezagun aldareetan ere gurtzen zirela idi buruak, “taurobolio” izenekoak. Urrutira joan barik, Amurrioko Elexazar aztarnategian Juanjo Hidalgo nire lagunak aurkitutakoa. Oso barneraturik zeuden behi-aziendak herri-sinesmenetan, haren kontra egin ahal izateko.\nEta mandoa… baliagarria bada ere, naturaren kontrakoa da, ez jaungoikoak sortua, sexu harreman zikin eta degeneratu baten ondoriokoa… Nola ez zuen Elizak begi txarrez ikusiko? Mandoentzat ez dugu inoiz hitz ederrik izan…\nInterpretazio zital haien ondorioz, mando gizajoak beti izan dira gaizki tratatuak gure kulturan. Horregatik lehengo egunean alabak «zein da gaiztoa?» galdetu zuenean Jesus umea bera seinalatzear egon nintzen… eta nire atzamarra bere aurpegiaren aurrean jarriz mendetako bidegabekeria salatu. Baina ez dakit zein puntutaraino den hori justizia edo heresia. Eta seguru ez zela zalantza hori planteatzeko unerik egokiena: bi milatik gora jaiotza zeuden niri begira eta gainera… Gabonetan gaude!: aintza eta gloria gure gehiegikeriei.\nPublicado el 2017-12-20 2017-12-20 Autor Félix MugurutzaEtiquetas gabonak, herri ohiturak, idia, jaiotzak, madarikatua, mandoa, ohiturak, sinismenak\nAnterior Entrada anterior: Matías el platero. De Luiaondo a Getxo\nSiguiente Entrada siguiente: La trágica leyenda de Aranekoarri


Sombacour - Wikipedia, entziklopedia askea.\nMaryse JEANNIN (2014-2020)\n46° 57′ 12″ N, 6° 15′ 25″ E / 46.9533°N,6.2569°E / 46.9533; 6.2569Koordenatuak: 46° 57′ 12″ N, 6° 15′ 25″ E / 46.9533°N,6.2569°E / 46.9533; 6.2569\nÉvillers, Bians-les-Usiers, Chaffois, Chapelle-d'Huin, Dommartin, Houtaud eta Septfontaines\nSombacour Frantziako udalerria da, Doubs departamenduan dagoena, Franche-Comté eskualdean. 2013an 619 biztanle zituen.\n2007an Sombacour udalerrian erroldatutako biztanleak 580 ziren. Familiak 220 ziren, horien artean 52 pertsona bakarrekoak ziren (20 bakarrik bizi ziren gizonak eta 32 bakarrik bizi ziren emakumeak), 84 seme-alabarik gabeko familiak ziren, 80 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 275 etxebizitza zeuden, 225 familiaren etxebizitza nagusia ziren, 16 bigarren erresidentzia ziren eta 34 hutsik zeuden. 233 etxeak ziren eta 42 apartamentuak ziren. 225 etxebizitza nagusietatik 182 bere jabearen bizilekua ziren, 36 alokairuan okupaturik zeuden eta 7 doan lagata zeuden; 2 etxek gela bat zuten, 6 etxek bi zituzten, 23 etxek hiru zituzten, 51 etxek lau zituzten eta 143 etxek bost zituzten. 204 etxek euren parking plaza propioa zuten azpian. 97 etxetan ibilgailu bat zegoen eta 107 etxetan bat baino gehiago zituzten.\nSombacour udalerriko biztanleria-piramidea 2009an .\n2007an lan egiteko adina zuten pertsonak 344 ziren, horien artean 245 aktiboak ziren eta 99 inaktiboak ziren. 245 pertsona aktiboetatik 240 lanean zeuden (133 gizon eta 107 emakume) eta 5 langabezian zeuden (3 gizon eta 2 emakume). 99 pertsona inaktiboetatik 41 erretiraturik zeuden, 31 ikasten zeuden eta 27 "bestelako inaktibo" gisa sailkaturik zeuden.\n2009an Sombacour udalerrian 236 unitate fiskal zeuden, 621 pertsonek osaturik. Pertsona bakoitzeko diru-sarrera fiskalaren mediana urteko 18.008 euro zen. \n2007an zeuden 22 komertzioetatik, 2 janari enpresak ziren, 2 bestelako produktu industrialen fabrikazioko enpresak ziren, 6 eraikuntza enpresak ziren, 4 ibilgailuen saltze eta konpontze enpresak ziren, 2 garraio enpresak ziren, 2 ostalaritza eta jatetxe enpresak ziren, 1 higiezinen enpresa zen, 1 zerbitzu enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 10 zerbitzu publikoetatik, 1 posta bulegoa zen, 1 ibilgailuen konpontzeko eta nekazaritza tresnetako lantokia, 5 zurginak, 1 ile apaindegia eta 2 jatetxeak.\n2000. urtean Sombacour udalerrian 10 nekazaritza-ustiategi zeuden.\nBNF: 15252775j (data)\nOrriaren azken aldaketa: 26 abendua 2019, 16:05.


Bide administratiboari amaiera ematen ez dieten TGSSaren administrazioko ekintza guztiak, prozedurarekin jarraitzea eragozten duten edo babes eza dakarten tramite ekintzak barne.\nGora Jotzeko Errekurtsoa (PDF,216 KB) 09/01/2020\nZorraren Erreklamazioaren aurkako Gorako Helegitea (PDF,138 KB) 18/05/2012\nTGSSren Zuzendaritza Probintzialak: Inpugnazio Unitateak.\nHiru hilabete, administrazio isiltasunaren ondorioak eragin eta ondorengo egunetik zenbatzen hasita. Iraungitze hilabetean zenbaketa hasten den egunaren baliokide den egunik ez balego, epea hileko azken egunean amaitzen dela ulertuko da.\nEpe horiek igarotakoan, egintza irmoa izango da eta soilik administrazioarekiko auzi errekurtsoa edo, hala badagokio, berraztertzeko ezohiko errekurtsoa jarri ahal izango da.\nHiru hilabete, errekurtsoa TGSSren edozein erregistrotan sartzen den egunetik zenbatuta.


Rimogne - Wikipedia, entziklopedia askea.\n49° 50′ 25″ N, 4° 32′ 21″ E / 49.8403°N,4.5392°E / 49.8403; 4.5392Koordenatuak: 49° 50′ 25″ N, 4° 32′ 21″ E / 49.8403°N,4.5392°E / 49.8403; 4.5392\nLe Châtelet-sur-Sormonne, Harcy eta Murtin-et-Bogny\n1.383 (2017ko urtarrilaren 1a)\n700 (%50.6) 683 (%49.4)\nRimogne Frantziako udalerri bat da, Ardenak departamenduan dagoena, Auvernia-Rodano-Alpeak eskualdean. 2013an 1.477 biztanle zituen.\n2007an Rimogne udalerrian erroldatutako biztanleak 1.424 ziren. Familiak 539 ziren, horien artean 132 pertsona bakarrekoak ziren (68 bakarrik bizi ziren gizonak eta 64 bakarrik bizi ziren emakumeak), 144 seme-alabarik gabeko familiak ziren, 223 seme-alabak dituzten bikoteak ziren eta 40 seme-alabak dituzten guraso-bakarreko familiak ziren.\n2007an 597 etxebizitza zeuden, 554 familiaren etxebizitza nagusia ziren, 3 bigarren erresidentzia ziren eta 41 hutsik zeuden. 488 etxeak ziren eta 94 apartamentuak ziren. 554 etxebizitza nagusietatik 381 bere jabearen bizilekua ziren, 162 alokairuan okupaturik zeuden eta 11 doan lagata zeuden; 1ek gela bat zuen, 41 etxek bi zituzten, 81 etxek hiru zituzten, 162 etxek lau zituzten eta 269 etxek bost zituzten. 366 etxek euren parking plaza propioa zuten azpian. 230 etxetan ibilgailu bat zegoen eta 232 etxetan bat baino gehiago zituzten.\nRimogne udalerriko biztanleria-piramidea 2009an .\n2007an lan egiteko adina zuten pertsonak 932 ziren, horien artean 643 aktiboak ziren eta 289 inaktiboak ziren. 643 pertsona aktiboetatik 569 lanean zeuden (335 gizon eta 234 emakume) eta 74 langabezian zeuden (33 gizon eta 41 emakume). 289 pertsona inaktiboetatik 84 erretiraturik zeuden, 63 ikasten zeuden eta 142 "bestelako inaktibo" gisa sailkaturik zeuden.\n2009an Rimogne udalerrian 556 unitate fiskal zeuden, 1.441,5 pertsonek osaturik. Pertsona bakoitzeko diru-sarrera fiskalaren mediana urteko 15.405 euro zen.\n2007an zeuden 50 komertzioetatik, 2 erauzte enpresak ziren, 2 janari enpresak ziren, 9 eraikuntza enpresak ziren, 16 ibilgailuen saltze eta konpontze enpresak ziren, 2 garraio enpresak ziren, 3 ostalaritza eta jatetxe enpresak ziren, 1 informazio eta komunikazio enpresa zen, 1 finantziazio enpresa zen, 1 zerbitzu enpresa zen, 10 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 15 zerbitzu publikoetatik, 1 jendarmeria zen, 1 posta bulegoa, 1 banku bulegoa, 1 autoeskola, 2 igeltseroak, 1 margolaria, 1 zurgina, 1 iturgina, 3 argiketariak, 2 ile apaindegiak eta 1 jatetxe.\n2009an zeuden 4 establezimendu komertzialetatik, 1 supermerkatu zen, 2 okindegiak eta 1 lore-denda zen.\n2000. urtean Rimogne udalerrian 5 nekazaritza-ustiategi zeuden.\n2009an haur-eskola 1 eta lehen-hezkuntzako eskola 1 zegoen. Rimogne udalerrian Bigarren Hezkuntzako ikastetxe bat zegoen 393 ikaslekin.\nHarcy (1,8 km)\nLe Châtelet-sur-Sormonne (2,0 km)\nMurtin-et-Bogny (2,6 km)\nTremblois-lès-Rocroi (3,1 km)\nLaval-Morency (3,6 km)\nSormonne (3,8 km)


Bridgestone enpresak 47 milioi euroko inbertsioa egingo du Basauriko fabrikan - SPRI\nSPRI » Invest in the Basque Country » Bridgestone enpresak 47 milioi euroko inbertsioa egingo du Basauriko fabrikan\nBridgestone enpresak 47 milioi euroko inbertsioa egingo du Basauriko fabrikan\nBridgestone multinazional japoniarrak 47 milioi euroko inbertsioa egingo du datozen bost urteetan Basauriko (Bizkaia) fabrikan, automatizazioa emendatzeko eta bere plan estrategikoa betetzeko, zeinaren helburua baita 2018an 2013an baino %50 gehiago produzitzea eta produkzio kostuak ia %39 murriztea.\nBasauriko fabrikak, kamioi eta autobusentzako pneumatikoen produkzioan espezializatuta dagoenak, 932 lagun inguruko plantilla dauka, hots, 2012aren amaieran baino 200 langile gutxiago, urte hartan enpresak enplegu-doiketa egin behar izan zuelako.\nHartutako neurrien artean aipatzekoak dira fabrikaren automatizazioa emendatzea (47 milioi euroko inbertsioa egin delarik horretarako), energia aurrezteko neurriak aplikatzea faktura %36 murrizteko eta lan-kostuen murrizketa, plantillarekin hitzartutako azken hitzarmen kolektiboaren bidez onartu dena.\nHala, lau produkzio txanda daude enpresan, oinarrizko soldata eta antzinatasuna izoztu egin dira, beste plus batzuk %17raino jaitsi dira, enpresak pentsio planei egiten dien ekarpena gutxitu egin da eta bi egun-poltsa sortu dira, produkzio eskaeraren arabera egokitzen direnak. Neurri horiei esker, enpresak %50 murriztuko ditu lan-kostuak, eta ez du aldi baterako Enplegu Erregulazioko Espedienterik egingo eskaera jaisten bada.\nBridgestone Hispaniak lau produkzio fabrika ditu (horietatik hirutan pneumatikoak egiten dira, bestean ordea oihalak), 2.944 pertsona enplegatzen ditu eta 830 milioiko salmentak ditu urtean. Konpainia horrek 12.500 langile enplegatzen dituzten bederatzi produkzio zentro ditu Europan.


Produktuen zerrenda markaren arabera Clarisas\n1446an, partikular batek Beaterio baterako utzi zuen etxea; 1611n, Santa Klara ordenara pasatu zen. Ordutik, San Pedro monasterioan, ahizpa klaratarren komunitate bat bizi izan dute etengabe.\nGaur egun, 18 ahizpa ditugu, eta San Frantzisko eta Santa Klara de Asís gurasoen karisma bizitzen saiatzen gara.\nGure euskarria, Hermanas Pobre garen aldetik, lana da.\nGozogintzan eta jantzigintzan dihardugu. Horrekin, anai-arreben bizitzarako behar den guztia ematen dugu. Gozokien lana hainbat ahizparen artean egiten dugu, eta Gabonak hasten direnean, hor joaten gara komunitate osoa. Kontu handiz egiten saiatzen gara.\nAGURAINGO KLARATARREN KOMENTUA\nCarnicerias kalea 2,


Ederfil Beckerrek Bikain ziurtagiria erdietsi du — TUlankide MONDRAGON\nEderfil Beckerrek Bikain ziurtagiria erdietsi du\nEderfil Becker kooperatibak Bikain Euskararen Kalitate ziurtagiriak jaso zuen abenduaren 21ean Gasteizko Europa Jauregian egindako ekitaldian.\n50 pertsona baino gehiago elkartu ziren Euskararen Kalitate Ziurtagirien 8. edizio honetan, eta Eusko Jaurlaritzako Lehendakariarekin batera, Cristina Uriarte, Eusko Jaurlaritzako Hezkuntza, Hizkuntza Politika eta Kultura sailburua, Patxi Baztarrika, Hizkuntza Politikarako sailburuordea izan ziren, enpresa, politika eta gainerako gizarte sektoreen ordezkariekin batera.\nBikain enpresa nahiz erakundeetan euskararen presentzia, erabilera eta kudeaketa egiaztatzen duen ziurtagiri bat da, Eusko Jaurlaritzak ematen duena. Ederfil Beckerren kasuan, zilarrezko ziurtagiria erdietsi du.\nArgazkian, eskerretik eskubira, Maitane Aierdi, Euskara Planaren kidea; Pablo Mendizabal, zuzendaria; Unai Elola, presidentea; eta Aitor Goiburu, Euskara planaren koordinatzailea.\nBeste 5 kooperatiba Bikain\nBikain ziurtagiria 2008an abiatu zen. Harrezkeroztik Korporazioko 27 kooperatibak eskuratu du Bikainen ziurtagiriren bat.\nEuskalit Bikaintasunerako Euskal Fundazioarekin lankidetzan Eusko Jaurlaritzak antolatuta erakunde batean euskararen erabilera, presentzia eta kudeaketa ebaluatzen duen Bikain kanpo ebaluazioak 65 ziurtagiri banatu zituen 2015eko abenduan, eta horietako 5 MONDRAGON Korporazioko kooperatibak dira: Ederfil-Becker, Latz etaSoralucek tarteko maila edo zilarrezkoa eskuratu dute, eta Mondragon Assenbly eta Laboral Kutxaren urruneko bankak goi maila edo urrezkoa.\nETE Enpresa Industrialaren saria jaso du Ederfil Becker kooperatibak\nGipuzkoako Enpresaren Sari banaketaren ekitaldiaren XXIII. edizioak lau empresa saritu zituen pasa den ostiralean, martxoaren 13a, Donostian ospatu zen ekitaldian. ETE Enpresa Industrialaren saria jaso duen Legorretako Ederfil Beckerri dagokionez, Gipuzkoako Bazkundeak enpresa honen pertsonen kudeaketa modelua eta enpresaren estrategia nola bideratu den goraipatu ditu. Horretaz gain, beste enpresa hauek saritu ziren: Indarrek “Gipuzkoako Enpresa” saria eskuratu zuen; Mendaroko RTS, S.A Enpresa Nazioartekotzeari saria; eta Nem Solutions, enpresak berriz, Gipuzkoako Zerbitzu Enpresa saria.


Lewis konderria (Missouri) - Wikipedia, entziklopedia askea.\nLewis konderria (Missouri)\nLewis konderriaren kokapena AEBtan\n40°05′N 91°44′W / 40.09°N 91.73°W / 40.09; -91.7340°5′24″N 91°43′48″W\n1.308,05 km2 (%98.87)\n14,9 km2 (%1.13)\nLewis konderria (ingelesez: Lewis County) Missouriko konderri bat da, Ameriketako Estatu Batuetan. Hiriburua Monticello da. 2010eko zentsuaren arabera 10.211 biztanle zituen, Lewis kilometro koadroko azaleran.\nLewis konderriak 1.322,95 kilometro koadro ditu. Horietatik 14,9 ura dira. Beste 1.308,05 lurra dira. Biztanleria dentsitatea 7,72 da.\n2010eko zentsoan bizi ziren 10.211 pertsonetatik 9.705 txuriak edo hispanoak dira. Horietatik hispano edo latino kategorian 159 dira. 321 beltzak edo afroamerikarrak. 25 amerikar natiboak ziren eta 7 Hawaii edo Pazifikoko irletako natiboak. 22 asiarrak ziren. Bestelako arraza bat kategorian 3 biztanle daude. Bukatzeko euren burua arraza bat baino gehiagotan 128 pertsonek kokatzen zuten.\nMultimedia: Lewis County, Missouri\nOrriaren azken aldaketa: 13 abendua 2019, 22:58.


Gure etxeko gela guztiekin doazen zurezko apalategiak | Bezzia\nZure etxeko gela guztiekin doazen zurezko apalak\nSusana godoy | 02/06/2021 16:00 | apainketa\nDekorazioa pentsatzen dugunean, argi dago hori zurezko apalak Inoiz galdu behar ez ditugun aukera horietako bat dira. Benetan beharrezkoak dira eta ez bakarrik etxeko gela baterako, baizik eta askorentzat. Dekorazio xehetasun gisa baina baita biltegiratze unitate gisa ere gustatzen zaigu.\nHori dela eta, beti egongo da gure beharrekin bat datorren bat baina baita gela bakoitzarekin ere. Hori dela eta, presatik aterako gaituzten eta, aldi berean, bazter guztiak estaliko dituzten guztiak berrikusten ditugu. Nola jakin nahi duzu apaindu zure gela bakoitza haiekin?\n1 Egurrezko apal altuak egongelak apaintzeko\n2 Egurrezko apalak mahai edo bulegoetarako\n3 Karratu baxuak haurrentzako geletarako\n4 Logelarako apal ezin hobeak\n5 Apalategia hondo banatzailerik gabe\nEgurrezko apal altuak egongelak apaintzeko\nAgian egongelan ikusi nahi dugu nola apal altu eta estuek azalera handia hartzen dute. Egia da, batetik, liburuak jarri ahal izateko, dorre altu eta estuen aldeko apustua egin daitekeela beti. Baina badakigu konposizio modularrak ideia bikainetako bat direla. Hau da, hainbat apal koka ditzakegula, bata bestearen ondoan. Beraz, konposizio bikaina osatuko dugu hori bada gure gustua eta espazioak uzten badu. Hala ere, bai, egongeletan apustu horietan dorre gisa apustu gehiago egiten dutela.\nEgurrezko apalak mahai edo bulegoetarako\nEgia da ez dagoela apaintzeko modu zehatzik, gustuak dauden bezala infinituak izan daitezkeelako. Baina bulegoetan edo ikasketa geletan apaletan apustu egin dezakegu. Bide honetatik, Liburuak edo fitxategiak ere jarriko ditugu eta hormetan kokatuta daudenez gehiago bilduko dira. Haiekin espazio asko aurreztuko dugu, hormak aprobetxatzea beti dugun aukerarik onenetakoa baita.\nApalen ondoan ere aukera dezakegu hormetan zehar modu asimetrikoetan konbinatu daitezkeen apal karratuak. Horrela, gure dekorazioan efektu originalena sortuko dugu. Egurrezko apalen eta haien formen alde ona da nahi dugun moduan konbinatu ahal izatea eta beharrezkoa dela ikusiz ere margotzea. Koloreak ere beti behar ditugun dekorazio xehetasun horietako beste bat direlako.\nKarratu baxuak haurrentzako geletarako\nEtxeko txikienetako logeletarako ere beharrezkoa dugu jostailu eta liburu guztiak gordetzen laguntzen diguten apal sorta. Hori dela eta, ez dago laukietan ere apustua bezalakorik. Hauek hainbat koloretan aurki daitezke eta ezin hobeak izango dira, oro har, ingurune biziagoa eta alaiagoa gozatzeko. Aurkitu ditzakegun eredu guztiez gain, esan beharra dago zura erresistentea izan behar dugula, dagoeneko badakigulako ez dugula beharrezkoak ez diren istripurik nahi.\nLogelarako apal ezin hobeak\nBeste arlo nagusietako bat logela da. Horregatik, arlo honetako beharrak asetzeko eta batez ere, oheburuko zatian zentratuko dira. Beraz, hemen iratzargailuak, liburuak eta bestelako apaingarri diren objektuak beharrezkoak direnak gordetzen dituzten apal batzuk aurki ditzakegu. Baina egia da, gainera, apal zutik eta modularren aldeko apustua egin dezakezula, beti ere zer espazio duzun arabera. Ideia ona da sormen kutsua eman ahal izatea horietan behar duzun guztia mantentzen saiatzean. Lekurik ez baduzu, badakizu hormak gure lagunik onenak direla oraindik.\nApalategia hondo banatzailerik gabe\nEspazioak mugatu nahi ditugunean, oso erraza dugu. Horrelako ideia baten aldeko apustua egin dezakegu, hondoa ez duen apalarekin gozatzea, hau da, irekia eta jartzea banatu egongelak jantokietatik eta sarrerako guneetatik. Buruan dituzun dekorazio estilo guztiekin bat egiteko ezin hobea izango den sormen ideia. Zurezko apalak gustatzen zaizkizu? Non kokatuko zenituzke?\nArtikuluaren bide osoa: Bezzia » apainketa » Zure etxeko gela guztiekin doazen zurezko apalak\nEzagutu Bloom, Compañía Fantástica konpainiaren SS21 bilduma


Gizarte zerbitzuak - Ayuntamiento de Erriberabeitia - Erriberabeitiako Udala\nHome » Udala » Udal zerbitzuak » Gizarte zerbitzuak\nGizarte Zerbitzuen Sistema Publiko baten bitartez, behar sozialen erreta eta estaldura bermatzen saiatzen da Arabako Foru Aldundiaren Gizarte Zerbitzuen Saila, marjinazio eta desberdintasun sozialen kausak prebenitzeko eta ezabatzeko, gizarte integrazioa sustatzeko eta pertsonen zein gizarte kolektiboen garapen oso eta askea lortzeko.\nHelbidea: Erriberabeitiako Udala\nOrdutegia: Asteazkena, 10:30 - 13:30 arte\nTelefonoa/Faxa: 945 35 51 16 / 945 35 50 85\nGizarte Zerbitzuetarako sarbidea da, herritar guztientzat dago zabalik, eta komunitatearen gizarte ongizatea garatzea du helburu. Oinarrizko Gizarte Zerbitzuek hamabost unitate dituzte Arabako landa inguruan, eta beharrean dauden pertsona guztiei ematen diete arreta. Oinarrizko gizarte zerbitzuak udalen mende daude organikoki eta funtzionalki, eta Foru Aldundiaren Gizarte Ongizate Institutuarekin koordinatuta lan egiten dute, Arabako Foru Aldundiaren Gizarte Zerbitzuen Sailaren mende dagoen organismo autonomoarekin, zerbitzu horien finantzazioan parte hartzen baitu.\nOinarrizko Gizarte Zerbitzuetan, erreferentziako pertsona bat aurkituko duzu, eta horrengana jo beharko duzu arazo sozialen bat edukiz gero. Pertsona hori gizarte langilea da, eta beste erakunde batzuetako profesionalekin koordinatuta:\nGizarte eskubideen inguruko aholkularitza eskaintzen die horren beharrean daudenei eta eskubide horiek nola egikaritu adierazten die.\nBere eskumenen mende dauden herrietako pertsonen eta familien behar sozialak baloratzen ditu.\nDauden gizarte baliabideen inguruko informazioa ematen du.\nPlanteatutako behar edo arazoen aurrean, aukera onenen inguruko orientazioa eskaintzen du.\nHala dagokionean, arreta plan pertsonalizatuak egiten ditu, beharrak, lehentasunak eta dauden baliabideak aintzat hartuta.\nBaliabide espezializatuetarako sarbidea errazten du, bai eta gizarte babesarekin zerikusia duten bestelako baliabideetara ere: gizarte segurantza, langabezia, etxebizitza, osasuna, hezkuntza, prestakuntza.\nBananako planen jarraipena egiten du, beharren eta baliabideen arteko egokitzapena kontuan edukita.\nGizarte kooperazioaren eta asoziazionismoaren alde egiten du.\nGizarte-bazterkeria arrisku egoerak prebenitzen lagunduko duten programak sustatzen ditu.\nNork jo dezake zerbitzu horietara?\nGizarte zirkunstantzia zailetan laguntza profesionala behar duen udalerriko edozein pertsonak jo dezake oinarrizko gizarte zerbitzuetara, bai eta dauden gizarte baliabideen inguruko informazioa edo orientazioa nahi duen edonork ere.\nGIZARTE ZERBITZUEN SISTEMAREN ZERBITZU, PROGRAMA ETA PRESTAZIOAK\nEtxez etzeko laguntza\nFamilia ugariak: familia ugarien aitortza.\nPertsona eta familientzako prestazio ekonomikoak:\nKotizazio gabeko erretiro edo baliaezintasun pentsioa\nZahartzaro eta gaixotasunagatiko Gizarte Ongizate Funtseko pentsioak\nBeste pertsona bati laguntzeagatiko sorospena\nMugikortasun sorospena eta garraio gastuen konpentsazioa\nGutxieneko bermeko laguntza prestazioa\nBehar egoeratarako laguntza bereziak\nAutonomia pertsonalerako laguntzak\nArabako Lurralde Historikotik kanpoko osasun laguntza behar duten pertsonentzako laguntza ekonomikoak\nAdineko pertsonentzako baliabideak:\nBanakako laguntza ekonomikoak, adinekoak sare publikotik kanpoko zahar-etxeetan sartzeko\nZahar-etxeetako aldi baterako egonaldiak\nEguneko arretarako landa zentroak\nEguneko arreta zahar-etxe eta etxebizitza komunitarioetan\nFamiliari laguntzeko programak: boluntariotza, oporrak, termalismo soziala\nBaliaezintasunen bat duten pertsonentzako baliabideak:\nOrientazio eta balorazio zentroa\nMinusbaliotasun mailaren aitorpena\nAutonomia pertsonaleko zerbitzua\nEgoitza eta tutoretzapeko etxebizitzak\nEgoitza eta tutoretzapeko etxebizitzetako aldi baterako egonaldiak\nProgramak: Bono-taxia, Garraio egokitua, Garaio publikoa egokitzeko laguntzak, Oztopoak ezabatzeko laguntzak, Enplegu lagunduaren aldeko laguntzak, Aisia eta denbora librea\nAdin txikoentzako eta horien familientzako baliabideak:\nHarrera eta larrialdi zentroak\nEgoitzak eta etxeak\nHaurdun dauden emakumeentzako zentroak\nProgramak: Laguntza sozio-edukatiboa, Arreta psikoterapeutikoa, Bizitza autonomorako prestakuntza\nBiktimaren Arretarako Zerbitzua\nEtxeko biolentziaren biktimak babesteko aginduaren izapidetzea\nEmakumeentzako arreta psikologikoa\nEtxean indarkeriaz jokatzen duten gizonentzako arreta psikologikoa\nEtxeko biolentziaren biktima diren eta langabezian dauden emakumeentzako laguntza ekonomikoa\nBaztertze-arriskuan dauden pertsonen integrazio soziala: giltzapean dauden pertsonentzako, drogen menpe dauden pertsonentzako, GIBdunak hartzeko eta arreta emateko, buruko gaixotasunak dituzten pertsonentzako, ludopatentzako, ijitoentzako, etorkin eta errefuxiatuentzako, nekazaritzako sasoiko langileentzako programak.\nNola jo zerbitzu, programa eta prestazioetara?\nOinarrizko gizarte zerbitzuek gizarte gaietan dituzun eskubideei, dauden baliabideei eta horietarako bakoitzerako dauden eskakizunei buruzko informazioa emango dizute. Horrekin batera, behar zehatzen balorazio eta ebaluazioa egiten dute, eta kasu bakoitza baliabide edo prestazio egokienera bideratzen. Esku-hartzeren batek jarraipena behar duela ikusten bada, banakako planak egiten dira, erabiltzailearen onespenarekin betiere.


Europara bidean doazen migratzaileen beharrei aurre egiteko osatu duen plangintzan Oñati sartu du Eusko Jaurlaritzak — Berbia\nEuropara bidean doazen migratzaileen beharrei aurre egiteko osatu duen plangintzan Oñati sartu du Eusko Jaurlaritzak\nLarrañan dauden 50 ohe okupatzeko aukera aurreikusi da\nIazko udan gertatu bezala, migratzaile ugari espero ditu Jaurlaritzak datozen hilabetetan, eta horiei laguntza emateko plana egin du, Gurutze Gorria eta Bilbo, Donostia, Gasteiz eta Irungo udalekin elkarlanean. 2018ko datuak gogoan hartuta, egunero 250-500 pertsona iritsiko direla uste du gobernuak. Horiek hartzeko azpiegitura gertu du jada. Zerbitzu hauek emango dizkie: osasun azterketak eta botikak, senitartekoekin harremanetan jartzeko bideak, otorduak eta gehienez zazpi egunez lo egiteko oheak, besteak beste.\nHiru egoera aurreikusten dira planean. Eusko Jaurlaritzaren arabera litekeena da egun berean 250 pertsona artatzea. Baina 500-600 etortzea ere baliteke, kasu horietan Larrañan libre leudeken 50 ohe erabili ahal izatea aurreikusi du Jaurlaritzak.\nGurutze Gorriak emandako datuen arabera, iazko ekainetik 2019ko martxora, 8.662 migratzailek jaso zuten arreta EAEn: % 60a Bizkaian, % 36a Gipuzkoan eta gainontzeko % 4a Araban. Horietatik %95ek bost egun igaro aurretik jo zuten beste herrialde batzuetara.


Neuromarketina: etorkizuneko ogibidea - ZientziaEus\nNeuromarketina: etorkizuneko ogibidea\n2004/10/17 Galarraga Aiestaran, Ana - Elhuyar Zientzia\nEz dakizula zer ikasketa aukeratu? Hemen duzu proposamen bat: neuromarketina. Alegia, garuna ikertzeko erabiltzen diren teknikak marketinean aplikatzea. Kontsumitzailea gauza bat ala bestea erostera zerk bultzatzen duen jakitea da helburua, eta, horretarako, orain arte medikuntzan erabili diren teknikez baliatzen ari dira. Gurea kontsumo-gizartea denez, badirudi dezenteko arrakasta izan dezakeela, nahiz eta etikoki eztabaidagarria den batzuentzat.\nErresonantzia magnetikoaren bidez, posible da garunaren jarduera ikustea.\nZapata-pare garesti hori erostean sentitu dituzun plazerrak eta erruak garunean dute jatorria. Eta, batzuei sinestea kosta egiten bazaie ere, posible da ikustea garuneko zein eremu aktibatzen diren emozio horiek sentitzean. Edonoren grinak, desioak edota pentsamenduak agerian jartzea posible da, eta modu bat erresonantzia magnetikoaren bidezkoa da.\nHain zuzen, eremu magnetikoak eta irrati-uhinak erabiliz, garuneko egituren hiru dimentsioko irudi zehatzak lortzen dira. Erresonantzia magnetiko funtzionalak, gainera, garunaren jarduerari buruzko informazio baliotsua ematen du, odol oxigenatua eta oxigenorik gabekoa alderatzeko modua ematen baitu. Horri esker, garunaren zein eremu aktibatzen diren ikusteaz gain, odolaren ibilbideari jarraitzen diote. Nolabait, pentsamenduak non sortzen diren eta nondik nora dabiltzan ikus dezakete.\nTeknika horiek medikuntzan erabili dira orain arte, baina duela urte gutxi konturatu dira marketinean ere baliagarriak izan daitezkeela. Ekoizle handiak ez daude egonean egoteko, eta denborarik galdu gabe hasi dira lanean. Izan ere, badira hainbat misterio beste era batera ezin direnak argitu. Adibidez, zergatik erosten du jendeak Coca-Cola berez Pepsiren zaporea nahiago badu?\nCoca vs. Pepsi. Garailea: Coca\nZerk bultzatu zaitu hori erostera?\nJendearen joera horrekin harrituta zeuden adituak, ez baita oso logikoa, baina azkenean iazko udan lortu zuten jakitea zergatik aukeratzen duen jendeak edari bat bestea gehiago gustatzen bazaio.\nAEBetako Baylor-go Medikuntza Fakultatean, Read Montague ikertzaileak jokabide horren ezkutuko arrazoiak azaleratu zituen. Aldez aurretik, esan beharra dago ikerketa horretan ez zutela diruz lagundu ez Coca-Colak ezta Pepsik ere. Ikerketa erabat independentea zen. Erresonantzia magnetikoaren bidez, hainbat boluntarioren garuneko jarduera aztertu zuen Montaguek. Zehazki, freskagarri bat eta bestea edatean zer gertatzen zen alderatu zuen. Boluntarioek batzuetan ez zekiten zer markatako freskagarria edaten ari ziren, eta beste batzuetan, aldiz, bai.\nHala, frogatu zuen marka jakiteak eragin egiten zuela boluntarioaren pertzepzioan, hau da, zaporeari eta gogoari dagozkien eremuek ez dutela berdin jokatzen marka jakin edo ez jakin. Dirudienez, markaren pertzepzioak gaina hartzen dio zaporearen pertzepzioari.\nCoca-colaren irudiak duen indarra zaporeari gailentzen zaio.\nMontague ondorio horretara iritsi zen ikerketaren emaitzak ikusita. Izan ere, boluntario gehienentzat Pepsi Coca baino gustagarriagoa zen proba itsuan, ongizatearekin lotutako gunea bost aldiz aktiboagoa baitzen Pepsi edatean. Zer edaten ari ziren jakinda, ordea, prozesu kognitibo landuen eremua askoz gehiago aktibatzen zen Coca edaten zutenean. Beraz, beste ondorio bat ere atera daiteke ikerketa horretatik; alegia, dirua gastatzekotan, Pepsik hobe duela markaren irudia hobetzen gastatzea zaporea hobetzen baino.\nEmaitzak hain garbiak direnez, enpresa indartsuenak neuromarketina kontuan hartzen hasi dira. Helburua kontsumitzaileen pertzepzioan eragitea da, beren produktuak aukera ditzaten edo gehiago eros dezaten. Oroimenak eta produktuari lotutako sentsazioek zenbateko eragina duten jakinda, gauza asko egin daitezke. Adibidez, hortzetako pasta egiten duen etxe batek bere produktua banatzen du opor-lekuetan; hartara, oporretatik etxera itzulitakoan, aukera asko omen daude hortzetako pasta hori erosteko, jendeari une atseginak ekartzen baitizkio gogora.\nGu konturatu gabe ere, gugan eragiten saiatzen dira.\nPolitikariek ere badute eragin horren berri, eta badakite jendeak nahiago dituela gauza eta pertsona ezagunak. Hori dela eta, publizitate subliminala erabili zuen Mitterrand-ek Frantziako lehendakaritzarako 1988ko hauteskundeetan.\nSinestea kosta egiten bada ere, telebistako Antenne 2 katearen ikurrean, Mitterrand-en aurpegia azaltzen zen erdi-ezkutatuta. Ikuslea ez zen horretaz jabetzen, baina argazkia hor zegoen, eta, azkenean, Mitterrand bera etxeko egongelan izan balitz bezala zen. Orduan, nola ez dio hari emango botoa jendeak? Norberaren etxean izan da eta! Aldiz, gainerako hautagaiak arrotzak dira; beraz, ez dute botoa merezi. Horixe da, behintzat, kanpainaren diseinatzaileek lortu nahi zutena, boto-emaileek etxekotzat hartzea Miterrand.\nAdibide horrekin garbi gelditzen da neuromarketinarekin arriskua dagoela etikaren muga gainditzeko. Hori dela eta, aditu dezente erabilera horren aurka azaldu dira, eta arriskuei buruz ohartarazi diote jendeari. Berez, kontsumitzaileak manipulatzea ez da zaila, eta teknika horiekin are errazagoa da jakitea nola eragin kontsumitzaileen gogoan.\nHemendik aurrera, beraz, argi ibili! Bestela, konturatu gabe odolkiak salduko dizkigute urrearen ordez.\nDenbora neurtzen duten garuneko eskualdeak identifikatu dira\nErresonantzia magnetikoa klaustrofobiarik gabe


'Gugandik' egitasmoa: migratu duten emakumeendako topagunea, Arrasaten - Arrasate - Goiena.eus\n'Gugandik' egitasmoa: migratu duten emakumeendako topagunea, Arrasaten\nMireia Bikuña 2018-01-29 11:46\nBesteak beste, elkar ezagutzeko, beste kultura batzuei buruz ikasteko eta ametsak eta proiektuak partekatzeko espazioa da Arrasateko Udaleko Berdintasun Sailak martxan ipini duena. Otsailaren 9an hasita hamar saio egingo dituzte. "Baina, gure asmoa da, espazioa iraunkorra izatea. Saio horietatik harago, jarraipena duen elkartzeko gunea izatea", esan du Berdintasun teknikari Arantza Beitiak.\nEkin Emakumeak elkartean izan dute hitzordua Emetruk egitasmoa diharduten Sabak eta Farhat Yasminek. Astelehenero han duten tailerrean jaso dute Gugandik egitasmoaren nondik norakoak. "Helburua da euren esperientzia eta bizipenak kontatzeko gune bat, espazio bat eskaintzea. Gainera, euren lorpenak balioan jarri gura ditugu eta euren artean sare bat sortzeko lehen pausuak ematea", esan du Arantza Beitiak.\nEmakume etorkinei eskatzen zaien gauza bakarra da gazteleraz berba egiteko gutxieneko maila izatea. "Gazteleraz komunikatzeko gai ez dena, itzultzailearekin etor daiteke. Halakoetan, hasierako komunikazioa ez da erraza izaten", adierazi du teknikariak.\nGugandik egitasmoa egubakoitzero egingo dute, otsailaren 9an hasita. Marisol Abreu psikologoak dinamizatuko ditu saioak 09:30etik 11:30era, eta irekiak dira. "Gune irekia izatea gura dugu. Behin saioak hasita, interesa erakusten duen edonorendako egongo da zabalik. Zaintza zerbitzua egongo da, seme-alabak dutenek oztoporik izan ez dezaten", azpimarratu du.\nFarhat Yasmin eta Saba ama-alabak hennarekin tatuajeak nola egin azalpenak eman dizkiete Emetruke tailerrean zeuden beste emakume etorkinei eta Ekineko eragile Amagoiari eta Jasoneri. Astelehenero elkartzen dira Pablo Uranga kaleko lokalean. "Tailerren bidez emakume etorkinen aisialdia sustatzen dugu. Elkarren artean aberastu egiten gara, eta, gainera, euskarako lehen urratsa ematen dute. Lehen berbak hemen ezagutzen dituzte", esan du Ekineko eragile Amagoia Muniozgurenek.\nHauek dira ekainera arte egingo dituzten ekintzak: TAO ikastaroa, otsailak 1ean eta martxoaren 1ean; Erditzearen boterea berreskuratzen delako tailerra, otsailaren 10ean eta 24an eta martxoaren 10ean; sendabelar tailerra, otsailaren 12an, 19an, 26an, eta martxoaren 5ean, 12an eta 19an; eta, estanpazio ikastaroa, maiatzaren 10ean, 17an eta 24an.\n798 emakume etorkin\nLanbideren urtarrilaren 1eko datuak aintzat hartuta, Espainiatik kanpo etorritako, 1.566 etorkin daude Arrasaten. Horietatik 798 dira emakumeak. Bost kontinenteetatik etorritakoak dira. Adibidez, Ozeaniatik etorriko lau pertsona daude Arrasaten.


non-stop eskalada bloga: urtarrila 2012\n2012(e)ko urtarrilakren 17(a), asteartea\nBERBERANA - Peor es robar\nOraindik belarriak gorriak ditut, tinpanoetan pitiño moduko bat sumatzen dut ere. Ez da gutxiagorako, jipoi hori jaso ondoren, ezinbestekoa da adarjotzea.\nOso seguru esan nuen nik zerbeza kaña eskuetan nuela, tabernako telebistan Athletiken partida ikuskatzen ari ginen. – Ez ba dira gehiago saiatzen ez dugu kopako derbyrik izango, bota nuen txantxetan Bizkaitar guztien aurrean, Errealak finalean Albaceteren aurka aritu beharko du - . Sei gol jaso eta gero imajina zelako gogoekin aritu dira Bizkaitar lagunak Giputxi baten aurka. Berdin da, etorriko dira bueltakoak. Agian datorren urtean ...\nIzotza eskalatu nahi dut, baina, ez dagoenez, haitzarekin segitu behar. Urtarrilean abenturazko eskalada egitea gure inguruetan ez da ohikoena. Kirol eskalada egiten da, batzuentzat estutzeko urte sasoi hoberena da ere. Pareta handietan goiz ibili beharra dagoenez, egunak motzak dira, lehen orduan hotz handia egiten du, ez da xamurra izaten.\nNor izan zitekeen nire soka-kidea, negu gorrian horma handietan eskalatzeko gogoekin? horretarako prest dauden gutxi daude. Joxerra Eskibelen konpainia izan dut. Nahiz eta bere egoera pertsonalak eskalatzeko denbora libre asko ez utzi, hor dago gogotsu eta indartsu, beti bezala. Ederki pasatu dugu biok Errioxako haitzetatik gora. Peor es robar bidea eskalatu dugu Berberanako paretan.\nElias anaiek eta Javier Antoñanzas Errioxatarrak zabaldutako bidea dugu Peor es robar. Bi urte desberdinetan aritu omen ziren, 2007-an hasi ziren eta 2011-kan bukatu. Gustatu zaigu bidea. Kare harrizko plaka oso oso onak ditu. Nik eskalada honetan bi parte bereiziko nituzke. Lehen luzea, bigarren eta hirugarrena konpromiso aldetik gehiago dira azkeneko bi tiradak baino. Ausartuko nintzen esatera lehen partea zabaldua izan zenean, suposatzen dut 2007, ikuspegi bat erabili zutela, eta, azken bi luzeak zabaltzeko beste bat, pentsatzen dut azken hau 2011-kan izango zela. Bigarren tiradatik airoso ateratzeko, 7a+, asko eskalatu beharra dago, luzea ia garbia da, parabolt bat eta bi hiltze dauzka soilik. Haitz zubi batzuek erakusten dizute nondik joan.\nBosgarren luzea berriz, 7b, desplome txiki eder batetik doa, guztiz ekipatua dago, pare bat pieza kenduta ez dugu ezer gehiago sartu.\nGomendagarria da bidea, graduan ondo joan beharra dago bigarren tirada egiteko. Joxerra eta biok iritzi berdinekoak gara, Euskal Herrian abentura bideak eskalatzeko ditugun aukeretarako, ezin dugu oso zorrotzak izan.\nEgilea: mikel saez de urabain gabilondo ordua: 09:38 iruzkinik ez:\nEtiketak: Sierra cantabria\n2012(e)ko urtarrilakren 12(a), osteguna\nPICO VELETA- Via Extraplomos\nElur bila Andaluziara jaistea ba da marka. Mundu aldrebes batean gaudenez, agian, hurrengo neguan elurra Murtzian aurkituko dugu.\nEzingo dut esan Sierra Nevadan zeuden baldintzak onak zirenik, ez, eskiatzeko eskasak ziran. Veleta ipar horman pioletaz trasteatzeko berriz nahiko egokiak zeuden. Pareta interesantea iruditu zait Pico Veleta ipar horma. Ez da oso luzea, inguratze erreza du, eta, haitzaren kalidadea, eskalatzen diren bideetan behintzat, ez da txarra. Extraplomos bidea eskalatu genuen Kepa Eskribanok eta biok. Lehen partea granpoiaz eta pioletez egin genuen, bigarrena berriz katu oinez.\nPena izan dut eskiekin trabesatxo bat egin ez izana. Baldintzak oso txarrak ziren, elurra harria modukoa zegoen.\nEguraldia primerakoa izan genuenez, eguzkiak ondo berotzen zuen, Granada inguruetan kirol eskaladan aritu ginen ere. Kalidadezko eskola piloa daude. Negu gorrian kamiseta hutsean eskalatzen aritzea oso gustagarria da.\nZer kontatu diezaizueket “Tapeoari” buruz zuek ez dakizuenik. Aukera ederra da mendian ibili ondoren, erlaxatzeko, trago bat hartzen duzun bitartean mokadutxo bat egitea. Giro paregabea dago Granada erdialdeetako tabernetan.\nGustatu zaigu ingurua eta ziur gaude itzuliko garela. Bideotxo bat muntatu dut eskaladan ateratako imajenekin. Ea gustuko duzuen.\nEgilea: mikel saez de urabain gabilondo ordua: 19:14 iruzkinik ez:\nEtiketak: Pico Veleta, sierra nevada


Mendibeko eskolaren blokeoa bertan behera | Euskal Herria | KAZETA\nMendibeko eskolaren blokeoa bertan behera\nAhatsa-Mendibeko herri arteko bateratze pedagogikoko (RPI) haurren burasoek Mendibeko eskolan aitzinera eramaten ari ziren blokeoa bertan behera utzi dute. Akademia Ikuskaritzarekin bildu ondotik, kentzear zen frantsesezko postu erdia mantendu beharko litzateke.\nKazeta|2019/05/17 14:45|0 iruzkin Eguneratua:\nAzken asteetan Ahatsako eta Mendibeko burasoen mobilizazioak ez du etenik izan. © Guillaume Fauveau\nHergarai ibarreko ikasleen burasoek Mendibeko eskolan egiten ari ziren blokeoarekin bukatzea deliberatu dute. Frantsesezko postu erdi bat kentzeko mehatxuaren aitzinean, Akademia Ikuskaritzarekin egindako bilkuran postu hori mantenduko dela hitz eman zitzaien. Alta, salatu dutenez, erabaki hori soilik ikasleen kopurua emendatu izanagatik hartu da.\nIzan ere, hainbat familia ibarrera bizitzera jin dira eta heldu den sartzean ikasleen kopurua 37tik 40ra emendatuko da. Deitoratu dutenez, hau da postu erdia mantentzeko eman zaien arrazoi bakarra. Edozein gisaz, eskertu egin dute iritsi berriek haien haurrak eskola publiko elebidunean izena eman izanagatik.\nBilana, haatik, ez da osoki positiboa. Ikuskaritzak soilik zifrak hartu ditu kontuan, ez bestelako aldagaiak. “Excel taularen logika” salatu dute burasoek, erabakiak mementoko datu batzuen arabera hartzen direlako. Ildo horretan, uste dute Hezkunde Nazionalak arrazoi politikoengatik lerro elebidunak ito nahi dituela, murgiltze ereduaren arrakasta ez duelako nahi. Gainera, baserri-eremuetako eskolak kaltetuagoak direla diote burasoek, hauek desegiten ari baitira hiriguneetako klaseak bikoizteko promesa dela eta.\nMendibeko eskolaren desblokeoa haurren eskolaratzea ez kaltetzeko hartu dute ere. Oraingoz helburua lortu dute, baina Baxe Nafarroako eskola honetan murrizketarik egon ez dadin adi egonen direla jakinarazi dute.


8. ibilbidearen kronika: Luzero lurmuturra – Egizu elkartea\n8. ibilbidearen kronika: Luzero lurmuturra\nLuzero lurmuturrean, paisaiari begira\nLuzero lurmuturraren kronika Enkarnik, Itziarrek eta Amaiak egin dute, eskerrik asko, neskak, eta hurrengora arte!\nGuk txangoa Carrefourreko gasolindegiaren ondoan hasi genuen, goizeko 8:45ean. Bizikletak prestatu, eta Portugaleterako bidea hartu genuen. Bertan taldearekin batu ginen, besteak Faduratik irten ziren-eta.\nBidegorria hartuta, Ortuella eta Gallartatik pasatu ginen; ibilbidea erraza zen, baina orduan Dabidek esan zigun beste bide batetik joateko, pixka bat zailagoa zena: lehenengoz aldapan behera, eta jakina, gero aldapan gora. Lehenengo maldak igarota, Abantoko zenbait auzo zeharkatu genituen, eta Luzero lurmuturrera hurbiltzen hasi ginen.\nAzken txanpa! Aldapan gora berriz, gailurrera arte, harriz betetako bidexka batetik; hala ere, goiari eutsi genion, kosta ahala kosta, batzuk ondo eta besteak hobeto heldu ginen! Tontorrean altxor pare bat aurkitu genituen, alde batetik itzelezko ikuspegiak, eta bestetik, gerra zibilako kanoiak eta bunkerrak. Ausartok galerietan sartu ginen ilunpean…\nLehenengo hamaiketakoa bertan egin genuen, indarrak berreskuratzeko, eta noski, taldeko argazkiak egin genituen, gure “Spidermanek” aterata. Eta behin gunea aztertuta, onena… jaitsiera!\nHortik gazte talde bat zebilen, “Mendiz Mendi” bizikleta taldea. Hara belaunaldi gazteak nola datozen! Potenteak gero! Ze kaña! “Motorratones” antzekoak ziren, ziztu bizian igo eta jaitsi ziren. Ze ona den gaztea izatea!!!\nMendixka jaitsi ondoren, beste egonaldi bat egin genuen, ederto! Oraingoan Zierbenako taberna batean. Patata tortila pintxo gutxi, gero! azkarrenek baino ez zuten dastatzeko aukerarik izan, baina tira, ahoa beteta ez izateak abantailaren bat edo beste eduki behar du, eta horrela behintzat barre algara batean gure artean berba egiteko aukera izan genuen.\nDenok indarberriturik, azken zatitxoari ekin genion, Zierbenatik Santurtzira eta jarraian Portugaletera. Bizkaiko zubian elkar agurtu genuen (portzierto, gure “gidaria” txalo artean), eta bakoitza berera! Hurrengora arte, bada, eta eskerrik asko!\nrozio2011-05-15T18:39:48+02:002011-05-15|agenda, berbalagunok, bizikleta taldea, egizu, kirola, kirola euskaraz|0 Comments


Koronabirusa: Ez, Osakidetza ez dabil plasma-emaileen bila WhatsApp bidez\nEz, Osakidetza ez dabil plasma-emaileen bila WhatsApp bidez\nPublikatuta: 2020/04/08 23:34 (UTC+2) Azken eguneratzea: 2020/04/23 20:39 (UTC+2)\nArabako Odol Emaileen Elkarteak barne deialdi bat egin du COVID-19 gaitza gainditu duten pertsonek plasma eman dezaten, baina biralizatu egin da kontrolik gabe, eta "gainezka" daude.\nEz, euskal ospitaleek ez dituzte urpekaritza maskara gehiago behar\nEz, ezin duzu zure balkoitik beste pertsona batzuk grabatu eta bideoa zabaldu\nAzken egunotan, Arabako Odol Emaileen Elkartearen mezu bat hedatu da WhatsApp bidez. Bertan, boluntarioak eskatzen dira plasma emateko COVID-19 gaixotasuna "gainditu" duten pertsonen artean, "gaixo dauden pertsonak sendatzeko" baliagarria izan baitaiteke. Hala ere, aukera hori oraindik guztiz frogatu gabe dagoela azaltzen da aipatu mezuan.\nEiTBren #Koronabuloak ekimena, koronabirusarekin zerikusia duten albiste faltsuei aurre egiteko lanean ari dena, odol-emaileen elkarte horrekin jarri da harremanetan. Azaldu digutenez, astelehen honetan egin zuten deialdia "elkarte barruko kanalen bitartez", aldez aurretik datu-basean erregistratuta zeuden odol-emaileei zuzenduta baitzegoen.\nHala ere, uneren batean norbaitek WhatsApp bidez partekatu zuen mezua eta berehala zabaldu zen; horren ondorioz, dei andana ari dira jasotzen eta "gainezka" daude.\nHartara, Aste Santuko oporraldia amaitu arte deitzeari uzteko eskatu dute Arabako zentrotik. Horrez gain, bereziki azpimarratu dute deitzen dutenek, COVID-19 gaitza gaindituta izateaz gain, honako beste baldintza hauek ere bete behar dituztela:\n- 60 urtetik beherakoak izatea.\n- Aldez aurretik inolako odol-transfusiorik jaso ez izana.\n- Hilotz batetik ehunik jaso ez izana.\n- Emakumeen kasuan, haurdun egon ez izana.\n- Lehentasuna ematen zaie Euskal Autonomia Erkidegoko emaileei.\nAzkenik, berriro nabarmendu dute, deia EAE osorako orokorra den arren, goian aipatutako baldintzak bete gabe ezin dela programa honetan sartu. Baldintzak bete eta plasma eman nahi dutenek, berriz, beren probintziako odol-emaileen elkartearekin jarri beharko dute harremanetan.\nAntzeko gertaera Galdakaoko ospitalean\nAntzeko egoera bat gertatu zen Galdakaoko ospitalean ere duela zenbait egun. Izan ere, osasun-zentrotik ekimen bat jarri zuten martxan COVID-19 gaitza gainditu duten boluntarioak bilatzeko, saiakuntza kliniko batean parte har zezaten. Saiakuntza horren oinarria zen "koronabirusak kutsatuta dauden gaixoak dagoeneko birusak immunizatutako pertsonen serumarekin artatzea".\nProiektuan inplikatutako profesional batek honako hau adierazi zigun orduko hartan: "WhatsApp ez da horrelako gauzak bideratzeko modu egokia. Beste zentro batzuekin batera, saiakuntza kliniko batean parte hartzen ari gara, baina ez da hori plasma emateko prest dauden pertsonengana jotzeko modua".\nGainera, WhatsAppeko mezua birbidaltzeari uzteko eskatu zuen, telefonogunea deiz gainezka baitzegoen, ospitaleko jarduera normaltasunez garatzea eragotziz.\nBuloei aurre egiteko xede horretan, EiTB VOST Euskadirekin (Euskadiko Larrialdietako Boluntario Digitalen Elkartea) eta Maldita.es webgunearekin ari da lankidetzan egun hauetan. Horrez gain, Eva Caballero kazetariak zuzendutako Radio Euskadiko La Mecánica del Caracol zientzia eta teknologiari buruzko dibulgazio-programan parte hartu ohi duten adituen laguntza ere badu.


Jon Martinez “Txiki”-rekin algaraka atzo – Blagan\nBere agenda itxian tartea egin digula aitortu digu, Txikik, hori bai, emanaldia egokituz, Bilboko BEC-ean, Londonen, Bartzelonan… milaka lagunen aurrean egiten duena ezin baitzuen agertoki honetan egin, noski, batez ere ikus-entzunezko ikuskizunari dagokionez.\nEskola garaietara eraman gaitu, orduko hainbat ohitura eta bitxikeria gogora araziz… Tang hautsen xorro bat ere atera du, auskalo nondik! Txisteak, txiste txarrak, hitz jokoak, magia… Txisteak txarrak baziren magiaz zer esan…\nGure amodiozko zenbait kanten analisia ere egin digu: Itoitz, Eñaut Elorrieta, Mikel Markez, Berri Txarrak… Eta nola ez, euskaldunon ligatzeko moduaz ere barre egin arazi digu. Geure buruaz barre egitea osasuntsua omen. Hitz batean, ikuskizun bikaina izan da, eta arina.\nUmil egon da, egoera ondo kontrolatuz, eta publikoarekin oso ondo konektatu du. Poztu gaitu bukatu denean bere aurtengo ekitaldietako onenetakoa izan dela aitortu digunean. Giro eta baldintza egokiak eman dira, beraz. Eta hor Blaganek meritu txikia badu, ez?\nGrazia egiten duena ez da txistea bera. Baizik eta tipo bat gure aurrean jartzea txorakeria bat egin eta horretaz elkarrekin barre egiteko. Berarekin lortzen duzun konexioak egiten dizu barre arazi, enpatia horrek, eta Hondarribiko ikus-entzuleekin Txikik oso ondo enpatizatu duela argi dago.\n35 urte ditu Txikik, eta ibilbide luzea aurretik hainbat ilunabar alaitzeko eta barrez lehertzen jartzeko. Zorionak! eta segi horrela, Txiki. Eta zutaz gozatzen jarrai dezagula guk guztiok! Plazera izan da eta.\nEta mila esker baita ere Palaceteko jabeei ekintza hau bertan antolatzeko prest egoteagatik.\nArgitaratze-data 2016-07-23 Egilea BlaganKategoriak Gure ekintzak\nAurrekoa Aurreko sarrera: Lau far: umorezko monologoak uztailaren 22tik aurrera\nHurrengoa Hurrengo sarrera: “Sexijentziak askatuz” abuztuaren 26an, Lau Far umorezko saioen barruan


Amara Zaharrara eta Loiolara helduko dira festak datozen egunotan. Noticias de Gipuzkoa\nAmara Zaharrara eta Loiolara helduko dira festak datozen egunotan\nostiraleko gazte egunarekin abiatuko dira amarako jaiak easo plazaren inguruan\nSaninazioak larunbatean piztuko dituzte, besteak beste, Urumean egingo duten batel estropadarekin\nLoiolako Jaiak iaz, Urumean prestatutako kukañan. (N.G.)\nDonostia. Añorgako festak bukatu eta, ia atsedenik gabe, amaratarrek eta loiolatarrek hartuko dute lekukoa asteburu honetan. Ostiralean hasi eta San Inazio egunera arte hamaika ekitaldi dituzte programatuta han eta hemen, haur, gazte eta helduentzat.\nAmara Zaharrean jaiak iragar-tzeko kartela aukeratzeko lehiaketa burutu dute aurten eta pegatinak ere prestatu dituzte. Biharko pala txapelketen ondoren ostiralean abiatuko dituzte aurtengo festak Easo plazan bertan jaurtiko duten suziriarekin. Gazteei eskainiko diete ostirala eta, horrela, koadrilak izango dira lanean jarriko dituzten lehenak, paella lehiaketa izango baitute ostiralean bertan. Izan ere, gastronomiak bere lekua izango du jaietan eta marmitako eta tortilla patata lehiaketak ere izango dira ondorengo egunotan.\nMus txapelketa eta, aurten lehenengo aldiz, txakur txapelketa ere izango dira Amara Zaharrean eta Donosti berri elkarteak 90 urte betetzeko bazkaria ere prestatu zuen pasa den asteburuan, jaien atarian. Bertatik aterako da, gainera, danborrada herrikoia larunbat arratsaldean. Giza kroketa txapelketa ere izango da egun horretan, ordu txikietan animatzen diren parrandazaleentzat.\nAmaran jaiak datorren asteartean bukatuko dira, hain zuzen, ostiralean Easora helduko den Txorimaloaren erretzearekin, plazan bertan.\nsaninazioak Festa giroa ostiralean hasiko da Loiolara gertura-tzen koadrilen poteoarekin eta ferietan prezio berezia izango dute gaztetxoek. Baina saninazioak larunbatean hasiko dira ofizialki, Nafarroari eskainiko dioten egunarekin. Hala, jota doinuak ez dira faltako bazkari herrikoiaren ondoren.\nUrumeako batelen estropada herrikoia, folklore jaialdia eta gaueko Loiola Paradearen irteera izango dira lehen eguneko ekitaldi jendetsuenetakoak; igandean kukaña prestatuko dute, koadrilen arteko jokoak eta baita afari herrikoia ere.\nPuzgarriak, danborrada eta zezen suzkoa ez dira faltako egun handiaren bezperan eta asteartean txokolatada, txikientzat entzierrotxoa, bertso jaialdia eta sagardo jaia aurreikusi dituzte, besteak beste.\nGuztia, noski, musikaren, erraldoi eta buruhandien, tailerren eta jai giroaren laguntzarekin, bai Amaran eta baita Loiolan ere. Ekitaldiak asko dira eta batzuen eta besteen festarako gogoa ere dagoeneko handia da. votos


Kortxoenean biluztu ginen\nKortxoenean emanaldia egin genuen, Gernika gogoratu genuen egun berean.\nEskerrik asko berataratu zineten guztioi, eskerrik asko bereziki Beñat, Ioritz eta Susako lagunei.\n'Eskuen sustraiak' egingo dugu Kortxoenean\nEskuen sustraiak ikuskizuna eskainiko dugu beste behin, apirilaren 26an 20:00etan Donostiako Kortxoenea gaztetxean.\nIkuskizuna aspaldian egin ez badugu ere, bertarako sortutako musika-poesia piezak bizirik egon dira, besteak beste Kakahuete taldearekin egindako bertsioen bitartez. Kortxoeneako emanaldian bi kolaborazio ere izango ditugu: Amaia Corral (flauta) eta Alvaro Ledesmarenak (biolina), biek ere ohiko moduan esperimentatzeko gogoz hartuko dituzte poemak.\nBertara zatoztenontzat egongo da sorpresa gehiago ere, eta bide batez, proiektu interesgarri bat bertatik bertara ezagutzeko aukera izango duzue (dagoeneko egon ez bazarete behintzat): KORTXOENEA.\nOngi etorriak, musika, pintura eta poesiaren erraietara!!\nAgur honek 'kaixo' esan nahi duela genioen, eta hala da eta zen.\nEz genuen espero beste emanaldirik egitea, baina ezustean sortu dira aukera berriak. Horregatik, modu berrian egingo diegu aurre hitzordu berriei, lehengo poemen zerrendari ale berriak gehituz.\nEsker mila beraz, Bartzelonan eta Basaurin zonbi poetiko honen itzulera posible egin duzuenoi!!!\nHura ez da lekua ikuskizunaren sorkuntzan buru-belarri sarturik genbiltzalarik etapa bat ixteko beharra sentitu genuen, eta hala egin ere. Korrika Kulturalekoa sormen lurrikara izan da guretzat, eta behin pasa dela beste modu batean egiten diogu so azken hilabeteetako lanari. Pozik, eta ESKUEN SUSTRAIAKen oholtzaratze moduak eskaintzen duen publikoarekiko gertuko harremana berreskuratzeko gogo biziz.\nBagoaz, bagatoz, Gora Birika!ren erritmora.\nZonbi poetikoen itzulera...\nSenpereko emanaldiaren irudi kronika, Allende Arnaizen argazkiekin\nBazkalostean Anari, Ruper, Laboa... eta batez ere, Carballo:\nEmanaldiaren muntaketaren beste aldea:\nAxi hasi aurretik:\nOier eta Axi hastear:\nAlvaro Ledesmarekin zirrara, VHSan:\nAnder iluntasunean, musikaz uneak argitzen:\nSormenari bizkarra eman gabe:\nItzal luzeko poeta:\nHatsa elkarteak antolatuta egunpasa ederra egin genuen Senperen, bazkaria eta emanaldia Larraldean.\nImanol Carballo, Oscar Manso, Iker Fernandez eta Alvaro Ledesma kolaboratzaileak izan genituen bidelagun.\nEskerrik asko bertaratu zineten guztioi, eta besarkada estu bat antolatzaile lanetan ibili zen Auxtin Zamorari!!!\nEskuen sustraiak erroturik utzi ditugu, hasiera berrien zain.\n'Agur' honek 'kaixo' esan nahi du.\nEskuen sustraiak itxiko dugu urtarrilaren 29an Senperen, Hura ez da lekua zabalduko dugu otsailaren 24an Oreretan.\n2009ko urrian jarri genuen martxan Eskuen sustraiak ikuskizuna, Susak liburua atera eta gutxira. Batzuetan urteetako lanak gutxien espero duzunean, gutxien espero duzun moduan ematen ditu fruituak: Oierren kasuan liburua garai bat ixteko eta omentzeko modua izan zen. Ikuskizuna sortu duen taldearen kasuan poesia errezitaldien ildoan sakontzeko modu bat.\nGarai batean Mikelazulon elkartu eta aktuatzen genuenok jarraitutako bidean garapen bat egon da. Bai Ate hautsiak bai Eskuen sustraiak Oierren liburuak ziren, baina batez ere une bakoitzeko aitzakia perfektua, hasitako bidean sakontzearren ikuskizunak sortzen jarraitzeko aitzakia. Azken poesia errezitaldi hauetan ibili garenok gustukoa dugun egiteko modu bat, kode bat topatzen hasiak garela sentitu izan dugu, urteetako lanaren ondorioz ari garela oholtza gaineko lengoaia propio bat aurkitzen: Oierrek papereratutakoez gain Asierren testuak funtsezkoak izan dira ikuskizunari nortasun propioa emateko, Idoiaren pintura ulertzeko moduaren arabera antolatu dugu espazioa, Anderrek eszenak sortu ditu musikarekin. Errezitatzeko moduak, oholtzan egoteko erak.\nZentzu horretan Eskuen sustraiaken abenturak esperimentatzen jarraitzeko aukera eman digu, bai testuei bai oholtzaratzeari dagokionez pauso berriak urratzen hasteko grina piztearekin batera.\nHura ez da lekua sortzen gabiltza orain: Ander, Asier, Idoia, Oier eta Iñigo Ortega izango gara egileak. Lengoaia horretan sakondu nahian antzerkira gerturatzen saiatu gara. Sormen-prozesua intentsoa izan da, izaten ari da oraindik. Otsailaren 24an hasiko da plazaratzen emaitza, Oreretako Niessen aretoan, Korrika Kulturalak antolatuta. Hura ez da lekua martxan jartzeko azken urteotan ibili dugun tresna berria egonkortu dugu: 'Metrokoadroka sormen laborategia' izena jarri diogu Hura ez da lekua aurkeztuko duen kolektiboari.\nGure eskerrik beroenak Eskuen sustraiak proiektuan bidelagun izan ditugunoi: Susa argitaletxeari, kolaboratzaileei, emanaldien antolatzaileei, publikoari. Zuri.\nESKUEN SUSTRAIAK azken emanaldia Senperen\nEskuen sustraiak poesia liburuan oinarritutako errezitaldi dramatizatua eskainiko dugu urtarrilaren 29an, larunbatarekin, 18:00etan Senpereko Larraldean. Ekitaldi hau Hatsa elkarteak antolatuko du, 'Maite ditugun olerkariak' proiektuaren barruan. Honako hau izango da egitaraua:\n11:00etan ibilaldi 'poetikoa' Amotzen.\n13:30ean bazkaria parte hartzaileekin.\n18:00etan ESKUEN SUSTRAIAK Larraldean.\nErrezitaldian Ander, Asier, Idoia eta Oierrekin batera hauek izango dira parte hartzaileak: Alvaro Ledesma (biolina), Imanol Carballo (kantautorea), Iker Fernandez (poesia), Oscar Manso (poesia).\nHatsa elkartearekin harreman estua dugu aspalditik, 'Olerki bilduma'ren harira, Oreretako Poesiaren Astearen harira... Azken emanaldia egiteko leku ezin hobea izango da Larraldea, ohiko moduan, Auxtin Zamoraren eginahalari esker. GONBIDATUAK ZAUDETE!!!\npoesia... edo horrelako zerbait!\nJoseba Barrenetxea argazkilariak opari bat egin digu, beste behin: ekaineko Literaturiako argazkiak. Oso ale ederrak pasa dizkigu, 'modeloak' zenbaitetan horren 'ederrak' ez garen arren. Argazki bitxi zenbait ekarri dugu blogera. Eskerrik asko Joseba!\nikusi - entzun\nIKUSI eskuen sustraiak\nENTZUN eskuen sustraiak\nESKUEN SUSTRAIAK taldea\nPintura: Idoia Beratarbide\nAhotsak/Testuak: Oier Guillan eta Asier Sarasola\nTartekatzen diren piezak:\nAlvaro Ledesma (biolina)\nAmaia Corral (musika eta antzerkia)\nImanol Carvallo (musika)\nIker Fernandez (poesia)\nOscar Manso (poesia eta musika)\n12-IV-26 Donostiako Kortxoenea gaztetxea\n11-VI-1Baionako Euskal Museoa (Maiatz)\n11-V-24 Basauriko Pozokoetxen (Euskarabila)\n11-V-13 Bartzelonako Euskal Etxean (Literaldia)\n11-I-29 Senperen, Larraldean\n10-XII-10 Bermeo, Gura+Haize festa\n10-XI-11 Donostia, Erakusleihoa\n10-X-21 Bilbo, Zazpi Katu\n10-IX-18 Bergara, Orhipean\n10-VI-5 Larrabetzu, Literaturia\n10-IV-29 Zarautz, Kafe Torero\n10-III-30 Gasteiz, Parral-GEU\n10-III-14 Donostia, Doka\n10-II-12 Pasai San Pedro, Proisa\n09-XII-15 Oiartzun, Urkabe-Baita\n09-XII-7 Durango, Ahotsenea\n09-XI-7 Donostia, Guardetxea\n09-X-25 Orereta, Mikelazulo\nSusa: liburua osorik


Game Gogoratu janaria Online. Play for free\nGame Gogoratu janaria\nPlay jokoa Gogoratu janaria Online:\nGame Description Gogoratu janaria\nJoko du, eta horrek ondo garatua bisuala memoria da. Behar bederatzi plater desberdinen kokapena gogoratzeko, eta, ondoren, jarri berriz. . Play jokoa Gogoratu janaria konektatuta.\nTekniko jokoa Gogoratu janaria ezaugarri\nGame Gogoratu janaria gehitu: 21.11.2010\nJokoa jokatzen: 59831 aldiz\nGame Rating: 3.73 errondan 5 (210 kalkuluen arabera,)\nBezalako jokoa Gogoratu janaria Jokoak\nErrezetak: Ama hiltzen indioilar\nMaster Chef: jangela party\nStella Fruta Tartak\nDelicious Pizza Errezeta\nDeskarga jokoa Gogoratu janaria\nEmbed Joko Gogoratu janaria zure web orrian:\nJokoaren txertatu Gogoratu janaria zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Gogoratu janaria , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Gogoratu janaria -rekin, baita ere, jokoa jokatu zen:


Txileko ordezkaritza bat SPRI Taldearekin bildu da Euskadiko politika publikoak ezagutzeko - SPRI\nTxileko ordezkaritza bat SPRI Taldearekin bildu da Euskadiko politika publikoak ezagutzeko\nBiobío eskualdeko (biztanle gehien dituen Txileko hirugarren eskualdea) ordezkariek Euskadiko potentzialtasun teknologikoak egiaztatu nahi dituzte\nTxileko Biobío eskualdeko ordezkaritza, SPRI Taldeko arduradunarekin.\nTxileko Biobío eskualdeko ordezkaritza bat SPRI Taldeko (Enpresen Garapenerako Euskal Agentzia) zuzendaritza-karguekin bildu da asteazken honetan, lehen eskutik ezagutzeko Euskadiko politika publikoak eta hainbat eragileren gaitasunak, arlo teknologikokoenak barne. Txileko ordezkariak kluster, teknologi zentro eta administrazio publikoekin ere elkartuko dira.\nOrdezkaritza hori astelehenetik dago Euskadin, Lehendakaritzak gonbidaturik, eta aste honetan bilerak egin dituzte lehen sektoreko Hazi eta Neiker erakunde publikoekin. Biobío eskualdearen jarduera ekonomikoa basogintza eta arrantzan zentratzen da batik bat, baina garrantzitsuak dira halaber nekazaritza, manufaktura industria eta zerbitzuak.\nAsteazken honetako jardunaldian, Txileko ordezkaritzak (Biobío eskualdeko Parlamentuko presidente Isabel Weisse eta Corfo-ko -SPRI Taldearen antzeko erakundea- zuzendari Macarena Vera buru dituela) topaketa bat izan du Aitor Cobanera SPRIko Teknologi eta Berrikuntzako zuzendariarekin eta Nazioartekotzeko Euskal Agentziako bi arduradunekin; eta Bizkaiko Zientzia eta Teknologia Parkeko instalazioak bisitatu dituzte.\nDatozen egunetan batzarrak egingo dituzte Tecnalia, Tknika, Orkestra, Euskal Herriko Unibertsitate eta Zornotzako Automotive Intelligence Center (AIC) zentroko arduradunekin.\nBiobío erreferentziazko eskualdea da berrikuntza arloan ez bakarrik Txilen, baita ere Latinoamerikan. 1.557.414 herritar ditu, biztanle gehien dituen hirugarren eskualdea delarik, Santiago eta Valparaíso eskualde metropolitarren atzetik.


Futbol-zelaietan ematen diren pasio sutsuei buruzko Jokoz kanpo komedia, asteazkenean, Borobil Teatroaren eskutik, Antzerki Aroaren udazkeneko edizioa\nEmanaldia 20:00etan izango da Nafarroako Antzerki Eskolan,eta euskara ikasten duten ikasle-taldeendako prezio berezia izango dute sarrerek\nBorobil Teatroa konpainiaren Jokoz kanpo komediak emango dio hasiera, azaroaren 8an, asteazkenarekin, Antzerki Aroa zikloko beste edizio bati, gazte zein helduei zuzendutako euskarazko antzerki zikloari, alegia. Futbol-zelaietan ematen diren pasio sutsuak eta horien oinarri psikologikoa ditu ardatz antzezlanak. Hala azaldu dute, gaur, prentsaren aurrean egindako aurkezpenean. Anartz Zuazuak zuzendu du Jokoz kanpo, eta euskal umore-eszenako hiru erreferente dira aktoreak: Joseba Apaolaza, Asier Hormaza eta Asier Sota. Asier Sotak aurkeztu ditu antzezlanaren xehetasunak komunikabideekin egindako topaketan, Quiero Teatro konpainiako Belen Alvarezekin batera. Emanaldia 20:00etan hasiko da, Nafarroako Antzerki Eskolan.\nAntzerki Aroko gainerako emanaldiak honako hauek dira: Huts Teatroa konpainiaren Hozkailua, azaroaren 22an, Nafarroako Antzerki Eskolan (NAE); eta Ados Teatroa konpainiaren Idiot Txou, abenduaren 13an, baita ere 20:00etan, NAEn. Antzerki Aroa antzerki-zikloa Iruñeko Udalak eta Nafarroako Antzerki Eskolak antolatzen dute elkarlanean.\nSarrerak 8 euroan salduko dira, eta gutxienez bost laguneko ikasle-taldeek 5 euroko tarifa murriztua izango dute. Hiru saioetarako abonamendua eskuratzeko aukera ere bada, 18 euroan. Sarrerak eskuragarri daude jada, on-line, www.laescueladeteatro.com webgunean eta aurrez aurre, eskolako leihatilan bertan.\nZinema, telebista eta antzerkiko aktore ezagunak\nBorobil Teatroak Jokoz kanpoko agertokia futbol-zelai bihurtzen du, futbolaren munduan maiz ematen diren portaera irrazional eta onartezinak agerian uzteko. Manu eta Martinen istorioa kontatuko zaigu, bi futbol entrenatzaile, zeinek mutil koskorrak entrenatzen baitituzte, kirol miresgarri honek dituen balioak irakasteko asmoarekin. Aspalditik ezagutzen dute elkar. Finalera heltzea lortu dute, eta irabazi egin nahi dute, besterik ez. Garaipena dute bide bakarra erakusteko bizitzan ez daudela jokoz kanpo.\nJoseba Apaolaza, Asier Hormaza eta Asier Sota aktoreek hezurmamitzen dituzte pertsonaiak. Joseba Apaolaza (Urretxu, 1960) aktore ezaguna da, zineman zein telebistan egindako lanengatik. Pantaila handian, Dias Contados, Silencio Roto eta Kutsidazu bidea, Ixabel filmetan parte hartu du, eta estatuko (Aquí no hay quien viva eta Sin Identidad) zein erkidegoko (Goenkale eta Eskamak kentzen) telesail arrakastatsuetan agertu izan da.\nAsier Hormazak (Getxo, 1970) zinema, telebista eta antzerkiaren artean garatu du bere ibilbide profesionala. Argi eta El cazador de dragones filmetan parte hartu du, baita Goenkale eta Vaya Semanita saioetan ere. Asier Sotak (Donostia, 1974) ere eskarmentu handia du antzerkiaren munduan, hainbat konpainiarekin lan egin duelarik. ETBko DBH, Finlandia, Wazemank, Ander eta konpainia eta Goenkalen parte hartu izan du, eta Kultur Errota saioko aurkezlea izan da.\nBorobil Teatroa Gipuzkoako konpainia bat da, eta xede du familia osoarendako antzerkia egitea, umorea baliatuta. Aktoreen garrantzia erabatekoa da. Izan ere, atrezzo gutxirekin hainbat agertokitan barna eramaten baitute ikuslea. Zineman eta telebistan eskarmentu handia duten profesionalek eratzen dute taldea, eta horiei esker, Borobil Teatroa konpainiaren lana borobila da.\nBeste proposamenak: abentura surrealista bat eta gaurkotasunaren umorezko azterketa bat\nAzaroaren 22an Huts Teatroaren txanda izango da. Hozkailua taularatuko dute, Maite eta Karlosen istorioa kontatzen duen komedia bat, ukitu surrealistekin. Biak herriz herri dabiltza hozkailu zahar batekin. Hozkailuaren barruan, beste gauza batzuen artean, Londonetik dakarten Jimmy lagunaren hilotza dago. Jimmyri haren jaioterrian lur emango ziotela zin egin zioten. Nongoa zen galdetzea ahaztu zitzaien ordea. Abentura surrealista baten hasiera da, zeinak zinezko adiskidantza bat azaleratuko baitu, ezinezko bilaketa batean murgildurik. Unai Iturriagak idatzia, eta Manex Fuchsek zuzendua, Ander Lipus eta Patricia Urrutia dira protagonistak.\nAzkenik, Ados Teatroa konpainiaren Idiot Txou antzezlanak Antzerki Aroaren edizio honi buru emango dio, abenduaren 13an. Garbi Losadak zuzendua, eta Asier Hormaza, Dorleta Urretabizkaia eta Josean Bengoetxea aktoreekin, umorea baliatuta gaurkotasunaren analisia egiten duen komedia bat da. Bi esatarik eta teknikari batek irratsaio bat egingo dute antzokitik. Irratsaioak entzule gutxi ditu, eta aukera bakarra geratuko zaie: antzokiko ikusleekin aritzea, edo deiak jasotzen ari diren itxurak egitea, entzule faltsuen rolak hartuaz. Antzezlanaren testua bizia eta aldakorra da (gaurkotasunaren eta herri bakoitzaren araberakoa), eta inprobisazioarekin eta ikusleen interakzioarekin jolasten du.\nFutbol-zelaietan ematen diren pasio sutsuei buruzko Jokoz kanpo komedia, asteazkenean, Borobil Teatroaren eskutik, Antzerki Aroaren udazkeneko edizioa (69.5 Kb)\nFutbol-zelaietan ematen diren pasio sutsuei buruzko Jokoz kanpo komedia, asteazkenean, Borobil Teatroaren eskutik, Antzerki Aroaren udazkeneko edizioa (169.36 Kb)


EAJ-PNV Gipuzkoako Batzar Nagusiak: MARKEL OLANO: “FORU ALDUNDIAREN GOBERNUAK ADARRA JO DIGU ETA, HORRI AURRE EGITEKO, EKONOMIAREN ARLOAN PROPOSAMEN GARRANTZITSUA EGINGO DUGU”.\nMARKEL OLANO: “FORU ALDUNDIAREN GOBERNUAK ADARRA JO DIGU ETA, HORRI AURRE EGITEKO, EKONOMIAREN ARLOAN PROPOSAMEN GARRANTZITSUA EGINGO DUGU”.\nEAJ-PNV batzarkide taldearen ustez, “diputatu nagusiaren hitzaldia oso eskasa izan da. Izan ere, azkeneko 15 hilabeteotan egindako plangintzarik gabeko ekintzei buruz hitz egin du, baina ez du proposamen zehatzik egin”.\nMartin Garitano diputatu nagusiaren hitzaldiak eman dio hasiera politika orokorreko osoko bilkurari Gipuzkoako Batzar Nagusietan. EAJ-PNV batzarkide taldearen bozeramaile Markel Olanoren iritziz, “Martin Garitanok adarra jo digu. Izan ere, argi gelditu da plangintzarik ez duela, horrela jarraituko duela eta, beraz, gaitasunik gabe jarraituko duela ekonomia-egoera zailari aurre egiteko irtenbidea aurkitzeko”.\nIldo beretik, Olanok diputatu nagusiari honako kritika egin dio: “Politika orokorreko eztabaidaren helburua politika-ikasturterako plangintza aurkeztea da, baina ez du egin”. Horrenbestez, jeltzaleen eledunak segidakoa esan du: “Ildo nagusiak aurkeztu ez ditu, beraz, zer eztabaidatuko dugu gaur arratsaldean?”.\nEra berean, Markel Olanok ondorengoa azpimarratu du: “Martin Garitanok egin duen gauza bakarra honakoa izan da: azkeneko 15 hilabeteotan egindako plangintzarik gabeko ekintzak errepasatu. Eta, hori, Gipuzkoako Batzar Nagusiei zein gipuzkoarroi errespetua galtzea da”.\nAzkenik, EAJ-PNVren bozeramailearen aburuz, “Bilduren aginteko Foru Aldundiak ez du proposamenik aurkeztu eta ez du plangintzarik; beraz, EAJ-PNVk proposamen zehatzak egingo ditu gobernuari bidea erakusteko”. Hortaz, Markel Olanok segidakoa iragarri du: “Bihar, Gipuzkoako Batzar Nagusietako erregistroan ekonomia arloko proposamen garrantzitsua egingo dugu”.


2016/2017 denboraldi amaierako bilera | Harrikada\nHarrikada Neguko Kirol Klubak 2016/2017 denboraldi amaierako ekitaldia egin zuen pasa den ekainaren 3an. Ekitaldi honen jarduera nagusiena izan zen bazkide, abonatu eta ikastaroan parte hartu duten kirolari guztiekin batera bilera bat egitea. Horren helburua, denboraldi osoan zehar modu batez edo bestez parte hartu dutenek oroitzapen ona gorde dezatela eta etorkizunerako motibazioaren hazia handituz joatea.\nEkitaldia Mendiolako Etxezaharran egin zen. Bertako bilera gelan amaitu berri zen denboraldiaren jarduera guztiak birpasatu ziren: ez bakarrik kirol-esparrukoak, esparru sozial eta instituzionalean garatutakoak ere bai. Azken batean, Harrikadak aktiboki parte hartu duen jarduera guztiei begirada eman zitzaien. Azpimarratzakoa denboraldi hasierako bazkaria Petritegin, liga eta txapelketetan izandako presentzia, topaketa sozialak, lan-jardunaldiak eta, batez ere, denboraldiaren harribitxia izan den San Prudentzio Curling Cup 2017.\nHorren ostean, eta aurretik taldekide guztiei helarazitako inkestetatik jasotako informazioan oinarrituta, denboraldiaren balorazioa egin zen. Balorazio positiboak agertu ziren kirol-esparruan, teknikoan, sozialean eta antolakuntzan. Balorazio positiboei kritika eraikitzaileek jarraitu zieten. Ezbairik gabe, etorkizuneko denboraldietara begria, feedback aberasgarria.\nHitzorduak atal informatiboago batekin jarraitu zuen: orduan azaldu zen klubaren egungo egoera zein den, irekita dituen lan-ildoak eta etorkizuneko erronkak.\nEkitaldiari amaiera eman zitzaion lagunarteko giroan garatu zen afari batekin. Giro ona eta talde-lana izan ziren nagusi. Hirugarren zati horrek aukera eman zuen klubeko partaideek elkar hobeto ezagutzeko, kluba gero eta gehiago handitzen ari baita.\nPost Tags: Afaria Bilera Cena Mendiola Reunión


Untzuetako gaztelua bisitatu egingo da Bizkaiko Ondarearen Europear Jardunaldien barruan - Orozko - Aiaraldea.eus\nUntzuetako gaztelua bisitatu egingo da Bizkaiko Ondarearen Europear Jardunaldien barruan\nAndoni Larrea Uribarri 2013-09-16 08:00\nUrriaren 5erako, Aunia Elkarteak, Orozkoko udalaren laguntzarekin, Untzueta mendian kokaturik zegoen Erdi Aroko eraikina ezagutzeko aukera emango duen txangoa antolatu du.\nHizlaria, Auniako kide eta gaian aditua den Felix Mugurutza ikerlaria izango da. 9:30etan Orozkoko museotik abiatu egingo da txangoa, bertatik, partaideak autoz Torrezar auzora abiatu egingo direlarik. Ondoren, Torrezarretik Untzuetako tontorrerako ibilbidea, oinez igo egingo da. Azalpenak euskaraz izango dira.\nUntzuetako Gaztelua, XI. Mendean eraiki egin zen, Nafarroako erregearen eta bere lurraldeetan agintzen zuten aristokraten arteko tentsio garai batetan. Urte batzuk lehenago, Nafarroako Antso IIIak, gobernu eraginkorrago bat bilatuz, bere Erresuma eremu administratibo ezberdinetan banatu zuen, eremu horietako bakoitza leial zeuzkan noble garrantzitsuenen esku utziz. Noble horietako bat Eneko Lopez izan zen, Bizkaiko lehenengo Jaun eta Kontea. Testuinguru honetan, Bizkaiko Jaunak, bere lurraldea kontrolatu eta lurralde hori, bera, zein bere familiaren menpe mantentzeko asmoarekin eraiki zuen Untzuetako Gaztelua.\nGaztelu honek, gaztelar erregeen setioa jasan zuen. Konkretuki, Alfontso X Jakitunak, Alfontso XI, eta Pedro Krudela-ren tropek gogorki erasotu egin zuten. Azkenik, Gaztelako Enrike II-aren anaia eta Bizkaiko Jauna zen Don Tellok, Gaztelua suntsitzea agindu zuen.


Dbuseko autobus berriek izena dute jada | DBUS\nDbuseko autobus berriek izena dute jada\n9 Ots 2017\nUrgulleko sugandila, hagina, martin arrantzalea eta Artikutzako desman iberiarra dira Dbuseko autobus lineetan martxan jarri berri diren SOLARIS markako Urbino Hybrid 12 lau autobus hibridoetarako Dbuseko erabiltzaileek aukeratu dituzten lau izenak. Dbusek “Eman izena zure autobusari” kanpaina antolatu zuen Cristina Enea Fundazioarekin batera, eta kanpaina horren barruan aukeratu dira izenak.\nHilabete batean, ehun bat erabiltzaileek bozkatu egin dute proposatutako 8 landare eta animalia autoktonoetako bat aukeratzeko, ingurumenarekiko errespetua eta bizi ohitura osasungarriak, hala nola garraio publikoaren erabilera, bultzatzea helburu zuen kanpaina baten barruan. Horrela, autobus bakoitzak aukeratutako izena darama jada identifikatuta bere errotulazioan.\nKanpainan, hiriko hainbat ikastetxek parte hartu dute, proposatutako espezieen gaineko material didaktikoa landuz. Materiala 6 eta 9 urte bitarteko haurrentzat da (Lehen hezkuntzako 1. Kurtsotik 4.era), eta Dbuseko webgunean eskuratu daiteke (www.dbus.eus) ikastetxean edo etxean landu ahal izateko\nAukeratutako 4 espezieen ezaugarriak\n– Taxus baccata Hagina: Zuhaitz hostoiraunkorra da, ez da 20 metroko altuerara iristen, eta adaburu zabal eta trinkoa du. Enbor arre grisaxka labur, sendo eta bihurria du. Oso zuhaitz pozoitsua da, ehun guztietan taxina izeneko oso substantzia arriskutsua baitu. Elementu horretatik taxola ateratzen da, zeina tumoreen aurka erabili ohi den.\nAriloa da taxinarik ez duen zati bakarra eta horrek espeziea sakabanatzea errazten du; hegaztiek, esaterako, digeritu egiten dute elikadura iturri gisa eta gero eskrezioarekin batera kanporatzen dute. Bere hostoak, orratz formakoak, berde ilunak dira eta kiribilduta daude. Fruituak gorri biziak dira eta globularrak, eta arilo izenez ezagutzen den zati deigarri bat dute, haziak biltzen\n– Podarcis hispanicus Urgulleko sugandila: sugandila iberiarra edo Urgulleko sugandila Penintsulako espezie endemikoa da eta Euskal Autonomia Erkidegoko zati handi batetik banatuta dago, Gipuzkoako kostaldean ohikoa izanik. Santa Klara irlan eta Urgull mendian sugandila hau kostaldeko gainerako populazioetatik aparte eboluzionatu da milaka urtetan zehar. Tamaina handiagoak izateraino hazi dira, gorputzean pigmentazio ilunagoa dute, eta ezkata batzuk larruan. Horregatik guztiagatik, Urgulleko sugandila berezitzat jotzen da, eta balio ekologiko garrantzitsua du.\n– Alcedo atthis Martin arrantzalea: Martin arrantzalea, duela gutxira arte Penintsulako ia ibai eta hezegune guztietan egon da. Azken hamarkadetan ur geziek izan duten hondaketak gehien kaltetutako espezietako bat da. Lumadi ikusgarria du, eta azkar egiten du hegan. Ezponda hareatsuak behar ditu habia zulatzeko, bai eta arrain, uretako intsektu, larba eta anfibio ugari ere elikatzeko.\n– Galemys pyrenaicus Artikutzako muturluze iberiarra: ugaztun txiki bat da, 70 gramo eskasekoa. Satorren oso-oso antzekoa da; duela asko dietaz aldatzea erabaki zuen, eta lurreko zizareak uretako intsektuekin ordeztea. Mendietako ibaietako ur garbietan bizi da, eta han bilatzen du jana. Gauez ibiltzen da, azkarra da eta ez zaio gustatzen inork ikustea. Animalia berezia da, mutur luzea du, asko mugitzen den muturra, aho handia eta azazkal itzelak; esan genezake, “geure ornitorrinkoa” edo holako zerbait dela.


Arratia: Bizitzen jakin Saber vivir: Jose Antonio Pagola\nGaurko ebanjelioak Jesusen hitz batzuk dakarzkigu, hein batean nahasten ahal gaituztenak: «Benetan diotsuet: sinesten duenak betiko bizia du». «Betiko bizia» esapideak ez du esan nahi, besterik gabe, heriotza ondoko mugarik gabeko bizialdia.\nBeste bat da kontua: sakontasun eta kalitate berriko bizitza adierazten du, behin betiko munduari dagokion bizitza. Bazilo batek ezin akabatu duen bizitza da, edozein errepidetako bidegurutze batean elbarri gera ez daitekeen bizitza. Bizitza betea, gu geu baino ere harago doana, jadanik Jainkoaren bizitzan berean parte hartzea delako.\nGu guztiok dugun eginkizunik zirraragarriena, egunero gizatiarrago izatea dugu, eta kristauok sinesten dugu era gizatarrean bizitzeko erarik jatorrena Jesu Kristori erabat atxikitzetik datorrena dela. «Kristau izateak gizaki (gizon/emakume) izatea esan nahi du, ez gizaki-mota bat, baizik eta Kristok gugan sortzen duen gizaki» (Dietrich Bonhoeffer).\nAgian, sinesten hasia beharra dugu ezen gure bizitza izan daitekeela beteagoa eta sakonagoa, askeagoa eta gozoagoa. Agian, ausartu beharra izango dugu maitasuna errotikotasun handiagoz bizitzen, «bizia ugari ukaitea» zer den zertxo bat aurkitzeko. Kristau-idazle bat ausartu da esatera: «Badakigu heriotzatik bizira igaro garela geure anai-arrebak maite ditugunean» (1 Joan 3,14).\nBaina kontua ez da maitatzea maita dezagula esan digutelako, baizik eta maitatuak garela erro-errotik sentitu dugulako. Eta sinesten dugulako, gero eta sendoago, «gure bizitza Kristorekin Jainkoagan gorderik dagoela». Bada bizitza bat, betetasun bat, dinamismo bat, askatasun bat, txera bat «munduak eman ezin duena». Soilik, bere bizitza Jesu Kristogan errotzea lortzen duenak aurkitzen du.\nUrteko 19. igandea –B (Joan 6,41-51)